text:
Intal mês
di Març ancje i comuns ocitans dal stât francês a son clamâts a
rinovâ lis lôr aministrazions e inte campagne eletorâl nol mancje
l’ûs de lenghe ocitane. A doprâle a son massime lis listis
nazionalitariis e autonomistis che inte plui part si son dadis dongje
intal progjet Bastir. L’ocitan però si fâs viodi ancje inaltrò,
cun esemplis ancje une vore lontans tra di lôr cemût che e segnale
la organizazion Iniciativa per Occitània. Doi i esemplis sielzûts
par marcâ chestis diferencis: di une bande si à la liste Ensemble
Contunhem Lairac, che si presente intal comun vascon di Lairac cuntun
program di prossimitât là che la comunicazion e je ad in plen
bilengâl e l’ocitan al ven doprât tant che lenghe normâl di
comunicazion; di chê altre bande o cjatìn il Rassemblement Bleu
Marine leât al Front National che, intal comun provençâl di
Castèurainard, si presente cuntun program di stamp nazionalist
francês e al strumentalize l’ocitan par messaçs chauviniscj e
xenofobics.
Font:
Jornalet, 13/03/14


c: text/html

text:
dimecres, d’octubre 18, 2006
Passade ancje chiste
Ancje il complean al è passât. Soi lât a mangjâ une pize cun chei de clas e dopo a bevi alc. Ae fin mi soi divertût. Comunque, crodi che chist al sedi il periot plui cuiet di cuant che o ai tacât cu la universitât. Nissun test intermedi, dome i esams a la fin. Par cui no tu âs un grum di pression, tu ti la puedis cjapâ un tic plui comude cul studi. Sperin no masse. Stoi ancje zuiant un biel pôc cul ordenadôr rispiet ai mês precedents. Soredut MicroMachines V4, ch'al è une figade di zuiâ cui amîs. E Toca Race Driver2 par sintîsi un pôc Schumacher. Dopo se un al è cojon lu fâs ancje te realtât. Jo dome ogni tant, no cuant che o passi pe place di Palme. Buenas noches
Zontât di Andri a lis 22:32
Subscriure's a: Comentaris del missatge (Atom)

robotstxt: allowed

filter: keep


text:
IL FERÂL. A 40 agns dal taramot…
Un toc de predicje di pre Checo a la fieste dai sants Ermacore e Fortunât, dal 1976, dopo de sdramassade dal 6 di Mai. Pre Checo al palese dute la luciditât, la clarece e la scletece dal profete. La Regjon e à scugnût tignî cont di chestis ideis che a àn contribuît a creâ il “Model Friûl”.
pre Roman Michelot
… il Friûl nol pues, di bessôl, pensâ di jevâ in pins. Al à bisugne di ducj, e gracie a ducj chei che nus àn dade une man. Però nol vûl dî che nol à di aministrâsi di bessôl. Nol è just! Nol è just! Nol è just, in non di Diu, che la rinassite dal Friûl si vedi di aministrâle insiemi cun cualchidun altri, che nô ancje o rispietìn. Però la plee de ricostruzion o vin di dâle nô e dome nô, sbaliant nô e dome nô, induvinantle nô e dome nô, parcè che se no o assistìn al ultin at de colonizazion che e dure dal 1420.
E cumò mi scoltais la seconde robe: chei che – e ur disìn gracie di cûr – a àn volût fânus regâi, che nus ai fasin cemût che nus plasin, no cemût che ur plasin. Nô o sarìn stramps, o sarìn un popul cemût che al è, ma il regâl che nus plâs al è chel che nus plâs a nô, no chel che ur plâs a ducj chei altris, parcè che se no o preferìn restâ cence regâi.
Une ultime robe e je cheste. Jo o crôt che il Stât talian al è un stât che i sin stâts simpri fedêi dal 1866 in ca: po stâi che o vedin sbaliât par ecès di fedeltât, però o sin stâts simpri fedêi e o volìn continuâ a jessilu. No stait a vê pôre che jo o sedi chi a stiçâ la int cuintri dal guvier. No, no! Però o dîs che se verementri nus vûl ben, nol à di dânus bêçs: al à di lassânus chel che o vin. Al à di dânus chê autonomie pa la cuâl lis aghis e la fuarce eletriche no deventin statâls, ma a restin furlanis. Al à di dânus plui partecipazion tes tassis che o paìn. Al à di dânus il dirit di comerciâ cui fradis slovens e todescs, che o sin stâts plui di mil agns insiemi. Parcè che, cjalait, int furlane, cjalait che al è tant diferent da bêçs da part dal Stât, e lassânus chei che o vin. Lassânus chel che o vin no je caritât: e je dome justizie. E voaltris o savês che nô furlans, pluitost che tirâ jù il cjapiel e domandâ la limuesine, o preferìn patî la fam. Che nus lassin ce che o vin, che nus cressin la autonomie che nus covente.
E lassait che us disi une robe par chei che nus aministrin cumò, che e pues jessi ancje buine int… e pues jessi stade a scuele cun me in seminari. Ur dîs une robe: che no stedin a fâ pierdi la pazience al bon e al tolerant. Tai Proverbis di Salomon e je une peraule che e dîs cussì: divuardi cuant che al piert la pazience il puar! Ur domandìn une robe: se no son bogns di ministrâ, che a vedin il coragjo di lâ vie; se son bogns di aministrâ a àn di vê il coragjo di criticâ i lôr superiôrs. Nol è lecit plui te nestre tiere, nol è lecit no vê coragjo! Chel che no lu à pe nestre int, nol servìs la int, al servìs cualchidun altri. In non di Diu, cumò, ancje dal Spiritussant che al veve siet dons, in Friûl al covente un sôl: chel dal coragjo. E alore mi capîs ce che o vuei dîus cumò: cheste robe no vâl dome pes autoritâts civîls, ma e vâl ancje par chês gleseastichis: se no àn coragjo, che a vadin a confessâsi! Chi al covente il coragjo. A àn di dânus l’esempli, a àn di sielzi tra servî un popul che forsit ur domande di vê il coragjo di dî di no a cualchidun, e sielzi di no servîlu. (…)
No dismenteâsi di une robe: che tignint dûr, cualchi volte e rive la soluzion di dut, cuant che al somee che dut al sedi pierdût. Tignint dûr o salvarìn la nestre vite ancje cheste volte, in chest mont, no dome ta chel altri. ✒ pre Checo Placerean ❚
___________________________________
Ce rûl aial vût pre Checo tal taramot? Pre Antoni al presente cun luciditât e clarece cheste presince profetiche. I siei pinsîrs ju cjatìn publicâts tal libri “Pre Checo Placerean, notis par une Biografie”. O ripuartìn cualchidune di chestis pineladis:
pre Roman Michelot
«…Lis peraulis di pre Checo a jentravin une par une tal cûr e a levin a ingrumâsi te arcje preziose de memorie. Ancjemò une volte pre Checo si è palesât furlan e dome furlan. (…) In tai tancj incuintris religjôs o culturâi o ancje umans che (pre Checo) al veve inte prime emergjence dal taramot, al à tacât a ripeti chês peraulis sapienziâls che a valevin in chê volte e che a saressin stadis ancjemò plui veris cul lâ dal timp: “Un popul nol mûr par une disgracie, però al pues murî par massepassuderie”. O ancje: “La fede, dome la fede nus dîs che Crist nus salve ancje de soference e la sô salvece e à un sens ancje se no si rive a capî cuâl che al è”. O ancje: “Tignint dûr o salvarìn la nestre vite ancje cheste volte, in chest mont e no dome in chel altri”. O ancje: “Il coragjo al covente cuant che tu sês tentât di butâlu di bande e di dî: ‘Al è dut dibant!’. In chê volte al covente tignî dûr”. Par nô a jerin tant che lis peraulis di Isaie e di Jeremie ai Ebreus de lôr ete e o crôt che ancje lôr a vedin vude, tal dîlis, plui fuarce e sigurece di chê che a vevin tal viodilis. (…) Mi visi la emozion, la serenitât, la positivitât che nus vignive dentri vie par ordin che al fevelave. Nus à fevelât di Bertrant che al veve scugnût frontâ ancje lui un taramot trement dal 1348, a 88 agns. Nus à dit che in chescj moments al covente il don dal coragjo. Nus à dit che al è just onorâ i nestris muarts cu lis lagrimis ma che al è ancje just pensâ ai vîfs cu la nestre voie di lâ indenant. (…) Un altri apontament, cheste volte storic, al è stât chel dai 11 di Lui, te basiliche mari di Aquilee, che o ai za vût mût di ricuardâlu. Là jù, denant di miârs di furlans (pre Vigji Marcuç al à dit, scherçant ma no dal dut, che “une fulugne dal gjenar si da dongje ogni mil agns”), al à proclamât l’an sant dal Friûl: “Chel an che al ven a son 900 agns che chel sant om di Indrì IV di Cjanosse al à fat duche il patriarcje di Aquilee. 900 de indipendence dal Friûl no podìn lassâju passâ cuiets, cence vignî a preâ, a dî graciis a Diu, a chel Bon Diu, par chel che nus à fat e a domandâi il coragjo di lâ indenant”. Al finìs la sô predicje cuntune espression che mi à fat tant pensâ: “O varès tantis robis di dîus, ma graciant Idiu o vignarai a cjatâus, se o pues, tes vuestris parochiis”. Come se dentri di se al sintìs une sorte di responsabilitât eclesiastiche, morâl e ancje civîl e umane tai confronts dal popul furlan, tipiche dai patriarcjis. (…)O crôt che in chel moment pre Checo si sedi sintût invistît di une mission». ✒ pre Toni Beline ❚


text:
CUINTRISTORIE DAL TARAMOT. Tierce pontade. Apocalìs cumò
Intai cines che a contin di catastrofis no mancje mai la sene là che une masse indistinte e scjampe cjapade dal panic. In chescj cines, in gjenar aes comparsis ur ven dit dome “berlait e corêt” viodût che la sene e à dut câs in prin plan l’eroi di turni che al fronte la situazion intant che ducj chei altris a scjampin. Lis personis che a patissin la catastrofe a son masse, popul informi, e par rapresentâju a bastin un pocjis di comparsis che a berlin sul fonts.
E fâs ecezion une sene di Apocalypse now, il cine tant cognossût su la vuere in Viet Nam. Une des senis plui celebris, jentrade intal imagjinari coletîf, al è l’atac dai elicotars dal colonel Kilgore su la musiche de Cjavalgjade des Valchiriis. Dut câs lis senis par me plui sorprendentis a son chês che a rivuardin la reazion dal vilaç ae catastrofe rapresentade dal atac american.
Cuant che a rivin i elicotars, invezit des senis di panic di une masse indistinte, il regjist al rapresente la resistence di une comunitât organizade. L’atac al rive di matine, propri intant che su la place une mestre e je daûr a dâ dongje i fruts di puartâ a scuele.
E je une sene di vite “normâl”, fermade dal irompi di une vueriliere armade di kalashnikov che e berle ordins. Di presse la mestre e met in rie i fruts e ju condûs intal ripâr antiaeri.
Ator ator i contadins a lassin i cjamps e a spessein a cjapâ sù lis armis, a condusi lis bestiis al ripâr, a socori i prins ferîts.
Viodût dal alt, dal elicotar dal colonel Kilgore, il vilaç al somee colât intal caos. Dome cuant che un prin elicotar al ven colpît di un vecjo toc di cuintriaerie, i marines si scambiin une cjalade perplesse, spauride.
Clarementri, la disparitât di mieçs e je masse grande e ben svelts i elicotars a rivin inte place de vile dulà che pôc prime si jerin dâts dongje i fruts. Une fantate vietnamite si svicine cuntun di chei cjapiei tipics di paie, e dîs alc a une altre femine dal puest, che di bot si slontane, e dopo e bute il cjapiel dentri dal elicotar.
E je une bombe.
Intant che l’elicotar al sclope, il colonel Kilgore al pues dome comentâ dal alt Fucking savages! (Maladets salvadis!).
Un cine sul taramot dal Mai 1976 al varès di rapresentâ cussì la int furlane. No tant che une masse in prede al panic e no tant che comparsis passivis in spiete di jessi salvadis dal eroi di turni, ma tant che une comunitât che e sa fâ front comun cuintri lis catastrofis. Al bisugne jessi clârs: nol è che no sedin stâts episodis di panic, di disperazion, di shock. Ma analizant lis robis intal complès, si note cemût che i mecanisims di reazion coletive a vedin assorbît lis reazions individualistichis, cemût che la capacitât di auto organizâsi dal bas e vedi cjapade la volte sui istints dal gjenar “ognidun par se”. Passâts i atims di straviament vivûts su la onde de adrenaline plui pure, la int e à scomençât a cjalâsi ator e e à cjatât un mont in , cun maseriis dulà che prime a esistevin cjasis. Ma tal mieç di chestis maseriis e à viodût musis cognossudis, e à ricognossût leams di clans, di vicinie. Scoltant lis contis di chei moments, une peraule che a torne fûr dispès e je “spontani”. Al è stât “spontani” judâsi, “spontani” scambiâsi mangjative e aghe, “spontani” condividi lis pocjis risorsis disponibilis par fâsi un ripâr. Ma o vin dite la volte passade ce che al vûl dî “spontani”.
Il stât par cierts dîs al è colassât. Vint pierdût dutis lis sôs struturis informativis e logjistichis, tant che lis stazions di polizie e ogni altri contat sul puest, si à cjatât vuarp e mutilât. L’esercit al jere imobilizât intes casermis distrutis e fintremai lis notiziis a son rivadis ai centris di podê in ritart e dome in graciis de organizazion orizontâl dai radioamadôrs. Cui che al è rivât in Friûl par capî ce che al jere sucedût, al à cjalât la tiere taramotade e, tant che Kilgore dal elicotar, al à viodût int cori ator cjapade dal caos.
Ma jù tra i rudinaçs, prime ancjemò che e finìs chê prime lungje gnot, la int dai borcs si jere invezit za organizade, al veve strent za lis maiis de rêt che ju tignive unîts e e jere pronte a recitâ di protagonist, refudant il rûl di comparse sul fonts. In chê gnot, la int dai borcs si à cjapât il rûl dal eroi, ancje se nol mancjarà cui, dal alt e di difûr, al fasarà plui o mancul il stes coment dal colonel Kilgore: Fucking savages! ❚
✒ Igor Londero – Autôr di «Pa sopravivence, no pa l’anarchie» Forme di autogestione
nel Friuli terremotato: l’esperienza della tendopoli di Godo (Gemona del Friuli)


text:
DI SCJAS IN SCJAS: I TARAMOTS INTE STORIE FURLANE. 1222: un gnûf scjas al bute jù cjasis, ma al fâs sù… Udin
Isal mai pussibil che une tragjedie tant che un grant taramot e puedi jessi la ocasion par introdusi une gnove plee de storie? Par tacâ a pensâ il mont intune maniere diferente? Al pâr propit che in Friûl cheste e sedi di simpri la cifre segrete, il miracul platât tal cûr de nestre int, che tai secui al à savût voltâ il disastri in gnove prospetive, e il scjas dal 1222 al è une dimostrazion straordenarie di cheste veretât. Inte gnot di Nadâl dal 1222, il patriarcje Bertolt di Andechs (1218-1251), un dai plui grancj princips de Patrie, al jere a Cividât cun dute la sô cort: chel colp al fo trement, e al butà par tiere cuntune orende sgrifade dal mostri il stes palaç dal Patriarcje.
Al sdrumà ancje une part dal maraveôs templut dai langobarts – il cuviert a crosere al colà parsore dai stucs antîcs, pierdite gravissime e che e someave ireparabile - e la glesie di Sant Zuan. In efiets, la scosse e fo grivie. Si calcole che e sedi stade dal VIII grât de scjale Richter. Distrutive. Bandonâ dut? Pierdi il coragjo? Domandâ jutori ai forescj? Bertolt al jere un om bon di coltivâ tal so cûr progjets plens di fantasie e di inovazion. Intant al pense di meti a puest i dams: in maniere miracolose, la scosse e veve fat jessî fûr de cripte dal Templut une relicuie.
Chest al ven let tant che un segnâl di rinassite e di sperance: ducj chei che a vignivin in pelegrinaç par viodile a vuadagnavin une indulgjence speciâl. Tante int, cun tancj bêçs. E si sa cemût che a son i pelegrins: donazions, regâi, ufiertis, tantis che il munistîr di Cividât in pôc timp al torne sù plui grant, plui biel e plui impuartant di prime, tant siôr che lis muinis a regalaran ae citât il restaur des muris vignudis jù cul scjas; e po dopo si clame ancje un pitôr a decorâ il Templut cun chei frescs che ancjemò in dì di vuê i regalin une anime maraveose. E no je mighe finide: Bertolt si cjale ator e al decît di puartâ la sede dal Patriarcjât di une altre bande. Pôc lontan de “Civitas” al jere un piçul borc di 1.200 abitants. Un borgut contadin, “rusticus”, di impuartance secondarie: lu clamavin Udin. Ma ben centrâl, plui di Acuilee e di Cividât: al podeve deventâ il gnûf cûr de Patrie. Une culine, là che al è probabil che e fos stade une spice romane e, sot, un grant sfuei. Ideâl pe difese. Dit e fat.
La storie urbane di udin e tache propit midiant di un taramot. Il Patriarcje si trasferìs sul cuel, al fas rimodernâ chê tor trasformantle in cjistiel, e al slargje l’abitât dulinvie lis rivis, intune rêt di straducis e passaçs strents che a saltavin fûr tal slarc di une place individuade tant che il lûc dal marcjât (ven a stâi, chel che vuê al è “Marcjât Vieri”), libar di tassis a partî dal 1223 e duncje une vore golôs pai marcjadants di dute la Patrie e ancje di chei che a vignivin di fûr confin. Al clamà dongje ancje i muinis dal cjapitul di Sant Durì sul Tiliment, che a tacarin a tirâ sù l’implant dal Domo: insome, in curt la gnove Citât e varès cjapade la sô muse che ancje in dì di vuê si rive a intivâle. Chê di Udin, capitâl dal Friûl. E dut midiant di un taramot! ❚
✒ Agnul Floramo


text:
“Viandemecum”: istruzions par cjaminâ
Essenzialitât: e je la regule auree dal lâ a pît.
La preparazion dal sac e lis scarpis a son lis primis sieltis che si fasin cuant che si à di partî: che al sedi Sant Jacum di Galizie, Rome, o la Mont Sant dal Lussari che e siere il Troi di Aquilee.
Intal sac al va dome il necessari: preparait la robe sul jet di cjase domandantsi “Coventie? Puedio lassâle a cjase”? Un chilo di masse al pues someâ robe di pôc, ma dopo cualchi ore che o cjaminais si rindarês cont di ce che o podês regalâ par slizerî la cjame su pe schene.
Al è impuartant no sbaliâ scarpe: nol vûl dî confondi la çampe cu la drete, ma cjoli une scarpe che ti fâs mâl tai pîts, ti fâs vignî lis vissiis e ti inflame lis articolazions. Duncje sielzi cun atenzion ce meti tai pîts, scarpis e cjalçuts comprindûts.
Un ultin consei, preparâsi ben prime di partî: un bon alenament al zove par frontâ tancj km, ma nol baste. Partî par un pelegrinaç al significhe informâsi, cognissi i puescj dulà che si cjaminarà, in sostance “scomençâ a cjaminâ prime di partî”. Par chest une buine vuide, consultâ i sîts internet o cirî cualchi forum a permetin di jentrâ tal spirt just e evitâ sorpresis. Cui che al à fat il Camino de Santiago nol à vût problemis cu la segnaletiche, struturade e frecuente, ma se o vês voie di frontâ cjamins zovins come il Cammino Celeste/Troi di Aquilee e je buine regule visâ i referents. Cuant che o decidês di partî, telefonait (i recapits a son sul sît) visant in ce zornadis che o pensais di rivâ a ogni tape. Cussì o permetarês a cui che al à di dâus ospitalitât di fâus gjoldi pal miôr cheste esperience profonde. (Chr. Rom.) ❚


text:
Pieri Fontanini di ultin dai Mohicans a prin citadin. Cuntun atac a Rome
Se pe Presidente de Regjon Serracchiani e il so fedêl assessôr aes “Autonomiis locâls” Panontin (cjalant ce che a fasin, cheste definizion e somee cuasi un ossimor…) il destin des provinciis al è segnât, pal on. Fontanini, president de Provincie di Udin, la bataie no je dal dut sierade. E i cole juste la definizion “ultin dai Mohicans” che al scombat fin insom prime di molâ lis armis: a Zenâr al à partecipât ae audizion in Comission Afârs Costituzionâi de Cjamare dai Deputâts par esprimi la sô contrarietât ae riforme Panontin che e previôt la scancelazion des 4 provinciis regjonâls par fâ nassi lis 19 Unions teritoriâls intercomunâls (UTI), in realtât “miniprovinciis”, ma che a àn, tra i tancj difiets (no saran nancje eletivis…), ancje chel di no jessi ents di “aree largje” e duncje cun funzions e prospetivis limitadis rispiet a ce che al è stât fat fin cumò de bande des provinciis “veris”.
cun di plui, daûr dal resonament di fontanini, la eliminazion des provinciis e sarès un at anticostituzionâl stant che la riforme dal Statût regjonâl e larès in contrast cu la Costituzion, ma ancje cu la leç taliane “Delrio”, che a previodin inmò la esistence dal ent provinciâl.
e in dut chest, une scjassade al dibatiment politic l’on. Fontanini le à ancje dade su la citât di Udin, dulà che il Centridrete di timp al cîr di cjapâ la maiorance: difat, il Pieri di Basandiele al à dade la disponibilitât par cori tant che prin citadin. Cheste declarazion, un tic anomale par cemût che e je vignude fûr, e à mot coments sedi a pro sedi cuintri. Cualchidun al à fat presint il curriculum politic dal ex sindic di Cjampfuarmit, ex Deputât, ex Senatôr, ex President dal Consei Regjonâl, ex President de Regjon, ma al è ancje di ameti par onôr de veretât che l’atuâl President de Provincie di Udin Fontanini si è simpri vuadagnât la “cjadree” cu lis elezions, cence pôre di confrontâsi cui eletôrs, che in efiets lu àn premiât votantlu. ❚
✒ Redazion


text:
VIERS IL FRIÛL. Ancjemò intarts e tecnicisims cuintri de volontât popolâr
Aromai si sin usâts al tiremole di Rome pe cuistion di Sapade/Plodn. A Zenâr, la Comission Belanç dal Senât e varès vût di tornâ a cjapâ in man la propueste di leç pal passaç di Regjon, su la fonde dal referendum dal 2008 che, midiant di chel, la int dal paîs e à decidût di tornâ in Friûl. L’ostacul principâl, che si è daûr a cirî di superâ cun cualchi emendament, al reste la cuviertidure finanziarie par puartâ da pît la operazion, stimade in cinccent mil euros. Ma disputis procedurâls, calendaris di votazions che si incrosin, prioritâts par altris leç, a continuin a fâ rimandâ dut. Tant che il sindic di Sapade Manuel Piller Hoffer al à tacât a alçâ la vôs, stuf di restâ tal limbo di no podê savê cemût impostâ lis politichis economichis e aministrativis dal paîs.
par confuartâ i sapadins che la bataie e sta lant indenant, a son rivâts sù il president dal Consei Franco Iacop e la europarlamentâr Isabella De Monte, une dai dôi senatôrs che a vevin a so timp depositade la propueste di leç. “I intarts e i tecnicisims no àn di scoragjâ - a àn dit i doi politics – il percors al è ancjemò lunc ma dopo il vôt de Comission Afârs Costituzionâi il test de leç al dovarès rivâ insom, diretementri ae Cjamare dai Deputâts, evitant cussì il passaç al Senât”. Tal stes timp, il Governadôr dal Venit Zaia intune interviste, ricognossint il risultât dal referendum dal 2008 e la volontât dai citadins, al è tornât però a ingolosî l’ambient fevelant des prospetivis che si vierzaressin cul progjet di colegament feroviari tra Calalzo, Cortine e Lienz, in viste de Candidature pai Mondiâi di schi dal 2021.
E je stade une acelerade tai ultins dîs di Zenâr cul parê favorevul de Comission Belanç al emendament di cuviertidure dai 700 mil euros di mancjât vuadagn dal Stât. Cumò dut al passe ae Comission Afârs Costituzionâi, e pe fin di Fevrâr si podarès vê il vôt definitîf dal Parlament. ❚
✒ David Zanirato


text:
Domenie ai 31 Avost, h 11:00
Dibatit
cu la partecipazion di
Michele Bazzana, Angelo Bertani,
Denis Viva e Sabrina Zannier
Presentazion dal catalic da la mostre
“Cui aial pôre da la crisi”
Ghiringhel
Di simpri l’art e cunvîf cu la crisi, propit parvie ch’e si à dât il compit di segnalâ i lûcs dal spirit dulà che une cierte idee di mont si slontane di une vision normalizade. Se no segnàs un ribaltament di prospetive e un mût distacant di jodi, l’art no varès reson di esisti. Dutcâs, tal mont di vuê, dut plat suntun presint continui ch’al à rinunciât a progjetâ l’avignî, la rivoluzion da l’art no je plui cirî di cambiâ il mont, ma pluitost segnalâ lis sdrumadis prontis a rivâ o i aspiets par incussience comics.
miercus ai 30 _ h 21:00
Conference-spetacul
sabide ai 2 _ h 21:00
Mostre di art contemporanie
La pratiche, miôr da la gramatiche
lunis ai 4 _ h 21:00
Serade di testemoneancis
joibe ai 7 _ h 21:00
Concert
sabide ai 9 _ h 21:00
Serade par un film
lunis ai 11 _ h 21:00
Serade di spetacul cun premiazion
joibe ai 14 _ h 21:30
Spetacul teatrâl
joibe ai 21 _ h 21:00
Concert / prime assolude
sabide ai 23 _ h 16:30
Incuintri-event a Ravasclêt
lunis ai 25 _ h 20:30
Incuintri cun Philippe Daverio
miercus ai 27 _ h 20:30
Proiezion film
sabide ai 30 _ h 18:00
Conference-concert
Crisi da l’art o gnovis stradis par l’art?
domenie ai 31 _ h 11:00
Dibatit / Presentazion catalic
Provis viertis di culture furlane
martars ai 2 _ h 20:30
Serade di progjets culturâi
Associazion culturâl Colonos
v. Zuan di Udin, 8
33050 Vilecjasse di Lestize (Ud)
info@colonos.it
Agriturisim ai Colonos
www.aicolonos.it
tel 0432 76 49 12
tel 0432 76 49 03
mob 342 0803361
agricolonos@cheapnet.it


text:
Mandolâr
- Non furlan :Mandolâr
- Non sienific :Prunus amygdalus
Il Mandolâr al è un arbul de famee des Rosacee, cun fueis che a colin in autun, ramaçs larcs e disponûts cun regolaritât e la scusse dal tronc slisse, slusinte, rossite e che, cul passâ dai agns, si segne in marcadis fassis orizontâls. Il Mandolâr, grant no plui di cinc metris, in Friûl al ven sù sedi tal plan che tes zonis di mezane e basse, ancje se cjate simpri di mancul. Lis fueis a son semplicis, slusintis e di colôr vert marcât te parte sorevie; l'ôr al è apene dentelât e il dapît stret e a ponte. Lis rosis a son di colôr rose clâr e a vegnin fûr prime des fueis; a nd'àn cinc petai. Ogni rose si disvilupe intune pome ovâl e di colôr vert smavît; al è un vuluç de scusse ruspie che si romp par lassâ libare le gruesse sepe (mandule) di colôr moron clâr. Rote la scusse di cheste semence si pues rigjavâ la part dentrivie,che par solit si preferîs di dôs cualitâts, ven a stâi lis "mandulis dolcis", dopradis cetant in scaletarie, e lis "mandulis amaris" che a dan un vueli aromatic.


text:
Cui 17 di
Març, la RPA, o sei la radio publiche dal principât des Asturiis, e
à scomençât a trasmeti il so prin notiziari informatîf par
asturian. Il radiogjornâl al proponarà lis stessis gnovis di chel
par spagnûl, voltadis par asturian, e al larà in onde ogni dì, di
lunis a vinars, a une dopodimisdì. Fin cumò la emitente publiche e
veve ufiert dai programs par asturian, ma simpri limitâts a
argoments culturâi. Il notiziari al è nassût par iniziative dai
dipendents de RPA, ma ancje in gracie dal sburt rivât des
organizazions pai dirits linguistics che di agns a domandin une
presince normâl dal asturian dentri dai programs radiotelevisîfs
publics.
Font:
Asturies.com, 14/03/14


text:
Dai 3 ai 18
di Març une cincuantine di volontaris si son plaçâts fûr dai
uficis pal benstâ sociâl di Iruñea / Pamplona, dulà che i
gjenitôrs a vevin di lâ par notâ i lôr fruts intes scuelis de
infanzie de capitâl de Navare. Ai paris e aes maris ur è stât
domandât se a varessin vût gust di iscrivi i lôr fîs intune
scuele là che l’insegnament al jere ancje in lenghe basche. Ae fin
a son stât 466 i gjenitôrs che a àn rispuindût di sì. La
iniziative e veve chê di mostrâ trop fuarte che e je la domande par
une scuele basche dal moment che la aministrazion comunâl, che e je
intes mans de diestre navare (UPN), e autorize lis scuelis de
infanzie par euskara dome intun cuartîr par un totâl di a pene 164
puescj disponibii.
Font:
Noticias de Navarra, 25/03/14


text:
In cheste categorie vegnin tirâ dongje sît cu contignûts in lenghe furlan che tratin argoments relativis a la salût
Sîtos di aziendis e laboratoris di produzion e cumierç di prodots par la cure de salût ai van sopogni in World/Furlan/Afârs/
Sîtos di aziendis e laboratoris di produzion e cumierç di prodots par la cure de salût ai van sopogni in World/Furlan/Afârs/
Sites 2
Aziende Pai Servizis Sanitaris n° 3 Friûl de Alte
[Glemone, UD] L'aziende e je organizade in doi distrets soci-sanitaris e in trê struturis dipartimentâls unichis a nivel aziendâl: il Dipartiment di Prevenzion, il Dipartiment pe Salût Mentâl, e il Dipartiment pes Dipendencis. Informazions utilis, servizis pal citadin, cjarie e contats.
Aziende Sanitarie n. 5 - Basse Furlane
L’obietîf al è chel di svilupâ une culture di atenzion e orientament viers dal citadin cuntune rêt di comunicazion e integrazion cui professioniscj de sanitât, di mût che i servizi ufierts a corispuindin a chês che a son lis dibisugnis reâls dai utents.
Other languages 77
Last update:October 21, 2014 at 12:55:21 UTC
Salût
Notiziis
Consultazion
Regjonal
Sience
Acuiscj Online
Societât
All Languages
Art
Afârs
Computer
Zûcs


text:
Il blog di Internazionalitari al nas di une trasmission di Radio Onde Furlane e al fevele, cuntun tai nazionalitari, des nazions cence stât e des minorancis nazionâls de Europe.
31/01/12
UE: nûf stâts riclamâts su lis politichis pai rom
Paîs Basc: scuelis baschis in dute la Navare, no dal Parlament
Irlande dal Nord: pal Consei de Europe la leç sul gaelic e va fate
Irlande: associazions pe lenghe cuintri dal gnûf model di finanziament
Cossovo: scuintris violents sui confins cu la Serbie
Paîs Catalans: scuintri su la leç pe lenghe tes Baleârs
Albanie: impresonât un rapresentant de minorance greghe
21/01/12
Oms di memoreâ: Txillardegi
Scritôr e linguist, al à scrit chel che al ven tignût tant che prin romanç moderni scrit in lenghe basche, o sei Leturiaren Egunkari Ezkutua (Il diari platât di Leturia, 1957). Autôr di une trentine tra oparis di narative, linguistiche e saçs; membri de Euskaltzaindia (Academie de Lenghe Basche) al à dât un contribût impuartant par normalizâ e par promovi il basc.
18/01/12
Paîs Basc: mobilitazion cence precedents pai presonîrs politics
Scozie: referendum su la autodeterminazion, si discut su lis modalitâts
Moldova: prime condane par ofesis razistis cuintri dai rom
Slovens: prime cjarte bilengâl a Cividât
Republiche ceche: a cressin menacis e violencis di stamp raziâl
Galizie: progjet radiofonic pai fevelants galizians gnûfs
Gales: la Cymdeithas pronte a di un mudament radicâl
Irlande dal Nord: sucès pal ûs dal gaelic intai bus di Belfast Ovest
Tatarstan: protestis in Russie, sburt par incressi l’autoguvier
Abkhazie: pe prime volte i abkhazis a son maiorance
17/01/12
Di gnûf in vore
05/05/11
La lodule e cjante inmò la sô cjançon di libertât
Ai 5 di Mai dal 1981, daspò 66 zornadis di siopar de fam, al murive inte preson di Long Kesh, in Irlande dal Nord, Bobby Sands.
Intal siopar a pierderin la vite altris nûf fantats, ducj volontaris dal Esercit Republican Irlandês (IRA) o dal Esercit di Liberazion Nazionâl Irlandês (INLA) tra i 24 e i 30 agns: Francis Hughes, Patsy O’Hara, Raymond McCreesh, Joe McDonnell, Martin Hurson, Kevin Lynch, Kieran Doherty, Thomas McElwee e Michael Devine.
Di cuant che, intal 1976, lis autoritâts britanichis ur vevin gjavât il status di presonîrs politics, centenârs di fantats e di fantatis impresonâts a vevin inviât formis diviersis di proteste, de blanket protest ae no-wash protest, prime di rivâ al siopar de fam. Dut chest par mostrâ al mont intîr che no jerin criminâi comuns come che invezit a cirivin di fâ crodi lis autoritâts britanichis: se a riscjavin la vite, o di jessi condanâts cence un procès just, impresonâts e torturâts al jere parcè che a combatevin pai dirits e pe libertât dal lôr popul.
Daûr de lote di chescj presonîrs e jere une comunitât interie: baste pensâ che, pôc prime di murî, Sands al jere stât elet parlamentâr cun passe 30 mil vôts, e che al so funerâl a jerin cent mil personis. “Se no rivin a sdrumâ il desideri di libertât no puedin crevâti; – al scriveve Sands – no mi crevaran parcè che il gno desideri di libertât e la libertât dal popul irlandês a son tal gno cûr.” 30 agns daspò, il lôr sacrifici al reste un simbul di resistence par ducj chei che a lotin pe justizie e pe libertât.


text:
Si è costituita, secondo l´articolo 22 della Legge Regionale 1/06, l´Associazione sovracomunale che comprende cinque Comuni: Gemona del Friuli, Bordano, Montenars, Trasaghis e Venzone. Lo scopo dell´Associazione è principalmente quello di migliorare la qualità dei servizi e di razionalizzare le spese. In dettaglio, questa nuova forma associativa punta a conseguire alti livelli di efficienza ed efficacia con un risparmio sia di soldi sia di tempo, migliorando anche la distribuzione delle spese. Naturalmente tutto questo si unisce ad altri importanti obiettivi come la valorizzazione delle risorse economiche, sociali, ambientali, lo sviluppo dell´economia in modo equilibrato e sostenibile, la qualificazione e l´ammodernamento dei servizi forniti dal Comune. Importante sarà la funzione di collegamento che l´associazione svolgerà, tenendo in considerazione le diverse iniziative che ogni Ente propone, e trovando un accordo fra di esse. Questa convenzione fra i Comuni è uno strumento che potrà diventare davvero molto importante e portare benefici a tutti, sia alla comunità sia al personale; infatti quest´ultimo grazie allo scambio di idee con altre persone potrà aggiornarsi e trovare il modo di velocizzare e razionalizzare i servizi, affinché diventino più accessibili per tutti.
ASSOCIAZION INTERCOMUNÂL DAL GLEMONÀS
Si è costituide, daûr dal articul 22 de Leç Regjonâl 1/06, la Associazion sorecomunâl che e cjape dentri cinc Comuns: Glemone, Bordan, Montenârs, Trasaghis e Vençon. Il fin de Associazion al è prin di dut chel di miorâ la cualitât dai servizis e di razionalizâ lis spesis. Tal detai, cheste gnove forme associative e smire a rivâ a nivei alts di eficience e eficacie, cuntun sparagn sedi di bêçs che di timp, e miorant ancje la distribuzion des spesis. Naturalmentri, dut chest si zonte a altris obietîfs impuartants tant che la valorizazion des risorsis economichis, sociâls, ambientâls, il disvilup de economie in maniere ecuilibrade e sostignibile, la cualificazion e l´inmodernament dai servizis furnîts dai Comuns. E sarà cetant impuartante la funzion di colegament che e davuelzarà la Associazion, tignint cont des difarentis iniziativis che ogni Ent al propon e cjatant un acuardi tra dutis. Cheste convenzion jenfri i Comuns e je un imprest che pardabon al podarà deventâ cetant impuartant e puartâ beneficis a ducj, sedi ae comunitât che al personâl; di fat, chest ultin - in gracie dal scambi di ideis tra personis - al podarà inzornâsi e cjatâ il mût di sveltî e di razionalizâ i servizis, par che a deventin plui acessibii par ducj.


text:
O jeri piçule e o vevi une mame zovine. O vivevi intun anonim palaç di perifarie. Cuant che o levi a zuiâ cui miei amîs spes il nestri puest preferît al jere un prât al cuâl si rivave par un troi di tiere batude. D’Istât chel prât al jere plen di papavars ros, barburicis celescj e paveis di tancj colôrs. Però la vere star dal prât e jere un micion peloson blanc e neri che o viodevin spes mieç platât te jerbe o pûr in moviment cun pas maestôs; par nô al jere il Re dai gjats, il Gjaton, il Micio-Micion. Al sameave che il prât al fos so; chel gjat al jere cussì grues che i frutins plui piçui a ‘nd vevin parfin un pocje di pôre. I nestris sempliçs zûcs a voltis a stiçavin la curiositât dal micion, che, tra une pavee e une lisierte, al veve un divertiment in plui cui nestris scherçs.
Tancj agns a son passâts di chê volte. O soi cressude. O ai vivût in altris puescj. O soi tornade in chel prât parcè che li dongje e je ancjemò la cjase di une vecje agne che o orevi saludâ. Il prât nol samee cambiât: al è Jugn e ven a stâi papavars, barburicis e paveis in bondance. A son passâts tancj agns dai timps de infanzie e pûr…cu la code dal voli a un trat mi è parût di viodi une gruesse sacume blancje e nere che si ficjave dentri de jerbe!
Cussì mi son tornadis iniment lis peraulis dal gno mestri spirituâl: si fâs clamâ Eduart ma in realtât al ven di lontan, de Indie remote. Lui al à simpri sostignût la teorie de reincjarnazion. Cui sa che chel gnûf micion dal prât nol sedi la reincjarnazion dal Re dai gjats di tant timp fa?
di Checo Tam e Ambra E.


text:
venerdì 29 novembre 2013
Il scrign
3 coments:
-
-
Galliano par prime robe brâf. Prime di dut parcė che la tô riflession mi tocje dentri tal cûr. Come te o torni spes tai miei ricuarts. Ma ise vere che son simpri biei, che le nestre vite che contin ancje cu lis contis je simpri stade une fieste? No isal forsit vêr che tal nestri scrign o tignin dentri ancje ce ca varesin di brusâ, di butâ tal sboredôr, di vergognassi......O pensi al mont che o lassin ai nestris fîs, nevôts. Provin a contâ, par fassi perdonâ, no dome ce che us met orgoglio e ligrie, ma ancje lis musis malvagjes di ce che a vin smenteât
Nelodifeagne
- 30/11/13, 16:33
-
-
Ce biele riflession cheste di Galliano. Biele e vere, cuant co si cjalìn indaûr o viodin un Mont che nol e plui.
A diference dai nestris vons o vin bielzà vivût plui a lunc di lôr, ma no dome aiins, se nuie âtri parcè o vin vût pussibilitât di viazà in lunc e in larc. Les dimension dal timp, come ca nus dîs l'esperience, e son diferentis a secont dai fatôrs che lu metin adun: il timp, pariint stret dal spazi, al a cence âtri plui dimensions...
Salacor cence un spazi, ancje il timp si ferme e un atim alore al dure par l'eternitât... Maurizio Di Fant
- 30/11/13, 20:12
- Galliano ha detto...
-
Mandi Nello di Feagne e Maurizio Di Fant, graciis di cûr pes vuestris peraulis di preseament sul "Scrign" e pes vuestris interessantis riflessions.
Mi sint fortunât tal podê esprimi dai sintiments e rivâ a trasmetiju a traviers des peraulis, lu viôt come un rapuart privilegjât cul mont e di cognossince di me stes.
Nol mancje tant pes Fiestis, cussì che tancj Auguris di Bon Nadâl.
Us saludi,
Galliano
- 01/12/13, 14:30


text:
Fruts cressûts a pan e… Gnognos!
I Gnognosaurs a àn pardabon rot i cits! Di cuant che a son comparîts, tai prins agns dal ‘90, a son sù par jù 20 agns che nus tontonin in dutis lis manieris. Cui lôr albums, su la stampe periodiche e cumò ancje chê cuotidiane, in publicazions di pueste che si scugne metisi lì a jemplâ di colôrs e altris dulà che a volaressin par fin insegnâti cemût che tu âs di lâ in biciclete! E po mi àn jemplade la machine e lis puartis di cjase cui lôr adesîfs, e ancje su Facebook no ti lassin in pâs. E ce pâr…!
Il risultât par esempli al è che mê fie, vignude sù cui Gnognosaurs tal mieç dai pîts, e che prime mi deve dal ‘Homer Simpson’ cumò par fâmi tasê mi dîs: “Ma sêstu come Rugne”?
Il parcè al è clâr: cuant che un imprest come un fumut al compagne la cressite di une gjenerazion al devente un strument straordenari di promozion di une lenghe parcè che al jentre tal imagjinari individuâl e coletîf, ma ancje strument di alfabetizazion parcè che al ven doprât.
I Gnognosaurs a son popolârs, lis lôr storiis a son divertentis, si lis gjolt intun moment parcè che a durin pôc, juste une striche, ognidun al pues identificâ se stes o chei altris cun cualchidun di chest troput di erois imbranâts, parcè che il fumut al è cussì, une storie contade dome a ti ma che tu puedis condividi cun altris, ma al pues ancje coventâ par tignî i grancj a la largje.
Mancjarès dome che a rivassin in television e che cussì a tacassin a movisi e a fâ sintî la lôr vôs. No si rivarès plui a parâsi… ❚
Pauli Cantarut


text:
Il 3 di Avrîl al è dongje, e mi vegnin sù un pocjis di riflessions. Cheste date a mi mi fâs vignî i sgrisui, ma no steit a fraintindimi, i miei a son sgrisui di emozion. No sai, par me e je impuartante la solenitât di cheste fieste, che no je la solite ricorence furlane creade dome par fâ ghiringhei o cjantosis, ma e je la NESTRE fieste. Une fieste di cjapâ sul serio. O sin di simpri un popul, che al à vût simpri il so teritori, lis sôs cjasis, i soi cjamps, i soi paîs, la sô lenghe. O vin simpri stât chi, su chestis stradis, sot di chest cîl, parsore di chest teritori che ogni tant nus da une sdrondenade ma che no vin volût mai bandonâ. Cemût si puedie no pensâ a chestis robis. Cemût si puedie vivi une vite che no tegni cont di cheste fonde. Mi fâs pôre il mont che al ven indevant, e se o pensi ai fîs o nevôts che o varai no ai voie che a vivedin cence savê ce che a àn daûr, tal lôr DNA. Parcè che disinsi la veretât, nô o sin cussì, tal ben o tal mâl, ma o sin furlans, e no ai voie che dute cheste frenesie nus fasi dismenteâ cui che o sin.Eco, cheste fieste e je par ricuardânus almancul une volte ad an cui che o sin e ce che o sin stâts, parcè che no je vere che no podaressin tornâ a sedi chê int che par secui e à simpri tignût dûr, sot di parons crudêi, di invasôrs forescj e di taramots disastrôs. Nus àn staronzâts di ogni bande, tal teritori, te lenghe, te scuele e vuê... te cussience. Pensìn a dute chê int che e à fat tant par nô, par che no si pierdedin, che e à scrit libris, che e à scombatût, che e à lavorât, che e à sufiert...no stin a permeti che dute cheste bataie e sedi stade di bant.Eco, cheste fieste jo le dedichi a lôr, e cun cheste zornade ur dîs grazie, par vêmi fate deventâ cemût che o soi vuê.
Ancje vuê o soi stade a presentâ il video Oms di tiere (Uomini di terra, zirât di Massimo Garlatti Costa) inte scuele e in particolâr in chê di Sedean; lis voltis prime o jeri stade a Cjasteons di Strade e Flaiban, dentri di chel progjet clamât Progetto Protostoria, metût in pîts di ben 11 comuns interessâts de presince dai cjastelîrs.Pardabon une bielissime esperience, no la prime par me a scuele cui fruts, che mi à entusiasmade! O speri di vê mote la cussiençute di cualchi frut e di vêlu stimolât a interessâsi a la archeologjie, come che a àn fat cun me cuant che o jeri piçule!Us ricuardi ancje la serade finâl ai 8 di Avrîl a Sedean, dulà che si presentarà dut il Progjet e si proietarà il documentari di Massimo, a prest!
Interessante mostre su Charles Darwin a Triest, in particolâr al Science Centre Immaginario Scientifico di Grignan, fint ai 30 di Mai dal 2010. La visite si davuelç midiant di multivisions che a scorin lis imagjins sul percors sientific che al à puartât il grant ricercjadôr a formulâ la sô famose teorie su la evoluzion. La mostre si pues lâ a viodile dome di domenie, des 10.00 aes 20.00. Par info clamait chi: 040/224424.
GRACIIS A DUCJ!!
Dopo 88 agns de scuvierte de sô tombe, dopo agns di studis, di ipotesis, di analisis e teoriis la mumie di Tutankhamon no cjate inmò pâs; di fat e je vignude fûr une gnove scuvierte daspò altris analisis efetuadis sul so dna, o ben che il faraon-frut (faraone-bambino, par vie de sô zovine etât cuant che al è muart) al sarès nassût daûr di un rapuart incestuôs. Cheste teorie azardade, ma che e podarès cjatâ fonde par vie dal fat che in chê epoche i rapuarts tra personis de stesse famee regâl a jerin vonde difondûts, e je stade proferide dal archeolic egjizian Zahi Hawass, vice ministri de Culture dal 2009 e segretari gjenerâl dal Consei superiôr pes antichitâts dal Cairo. Us zonti il link cu la notizie interie, buine leture!
(inte foto la sô mumie...ce biel che al è!
)
La mê amie Stefania di Viluce mi segnale chest biel apontament organizât de pro loco di Ruvigne (www.prolocoragogna.it): sabide ai 6 di Març inte Sale teatrâl comunâl a lis 20.45 al vignarà mostrât il video-document Farcadice:diari di viaç di Luca Peresson e Carlo Della Vedova, une cjalade cuntun voli speciâl a lis comunitâts di emigrants in Argjentine, Belgjiche e Canadà. La serade e sarà ocasion ancje par scoltâ biele musiche e viodi i fruts de scuele medie di Ruvigne che a recitaràn.Lait sul sît de pro loco par viodi il program de serade.


text:
Scozie: i Laburiscj a ziruchin sul referendum
Cuant che Wendy Alexander, che e vuide il partît laburist in Scozie, e à declarât di jessi a pro dal referendum su la indipendence e che al sarès stât miôr fâlu dentri di un an e no tal 2010 come proponût dal SNP, sei i Conservadôrs che i Liberâi Democratics – che a son cuintri dal referendum – a son saltâts sù. I prins, in particolâr, a àn fat un grant davoi par che il prin ministri britanic, il laburist Gordon Brown (scozês ancje lui), al metès in rie i dirigjents dal Labour scozês. Lis pressions dai partîts dal front unionist e chês de direzion centrâl dal partît, a àn obleât la Alexander a fâ ziruc e a domandâ ai parlamentârs laburiscj scozês di no poiâ il referendum. Il prin ministri scozês, Alex Salmond, che al vuide un guvier di minorance poiât dal SNP e dai Verts, si ricjate duncje da cjâf a cirî une maiorance parlamentâr che e poi il so progjet di referendum.
Font: Nationalia, 15/05/08; The Daily Record, 14/05/08; BBC, 09/05/08; Mon Divers, 09/05/08


text:
giovedì 25 aprile 2013
1945/2013 - ANCJEMO' RESISTENCE. BON 25 DI AVRÎL A DUCJ!
la formazion gap dai "diavoli rossi"
di gelindo citossi "romano il mancino"
in pîts, al centri, duilio fabbro "premoli" di palaçûl
giovedì 18 aprile 2013
DOMENIE E LUNIS. PAR TORNÂ A JESSI SPECIÂI. PARDABON
21-22 avrîl - pe Regjon votait DEBORA SERRACCHIANI
e pe Provincie di Udin ANDREA SIMONE LERUSSI
(candidât pal PD intal coleç di Rivignan Cristian SEDRAN)
martedì 16 aprile 2013
STORIIS DI RESISTENCE TE ZORNADE MONDIÂL DE TIERE
Lis manifestazions pe zornade mondiâl de tiere intai ultins agns si organizavin te Aziende Marianis-Volpares a Palaçûl. Chest an, dopo che Ersagricola, cul benstâ dai campions de ipocrisie Tondo e Violino e te complete indiference dai sorestants locâi e dal mont de politiche e a vendût (par altri cun procedure dut fûr che trasparente) il ram di aziende di Marianis rinunciant a un element strategjic pe valorizazion dal teritori e par sburtâ un gnûf model di disvilup, ancje la fieste de tiere si è trasferide in chel di Palme. Segnalin la cunvigne che si davuelzarà vinars ai 19 di avrîl: biel il titul "I zardinîrs di Diu. Storiis di Resistence al scancelâment dai lûcs". Te foto dal volantin la aziende Marianis-Volpares. Une volte bens coletîfs, cumò bens comuns e no di cuatri politics e di un consei di aministrazion. Bens di ducj, risorsis, identitât, paisaç, teritori. Cumò come dîs agns indaûr, resisti, resisti, resisti.
Pubblicato da PD Palazzolo dello Stella a 16:54 Nessun commento:
Etichette: ambient, bens comuns, disvilup sostignibil, ersa, identitât, palaçûl, palme, resistence, teritori, tondo, violino, volpares marianis, zornade mondiâl de tiere
sabato 13 aprile 2013
RESISTENZE 2013: "CJARGNE 1944: UNE ESTÂT DI LIBERTÂT" TES SCUELIS DAL ISTITÛT COMPRENSÎF DI PALACÛL
Vuê di buinore il tierç apontament de rassegne de ANPI "Resistenze 2013" : proiezion dal film documentari "Carnia 1944: un'estate di libertà" intal Istitût Comprensîf di Palaçûl. Incuadrament storic dal prof. Flavio Fabbroni de Anpi di Udin. Un grazie di cûr ai dirigjents, ai insegnants e ai arlêfs ..... une biele esperience di ripeti in curt.
Pubblicato da PD Palazzolo dello Stella a 10:47 Nessun commento:
Etichette: anpi, basse furlane, cjargne, flavio fabbroni, libertât, memorie, palaçûl, partigjans, republiche partigjane, resistence, scuele, storie
giovedì 4 aprile 2013
POLITICHIS LINGUISTICHIS PAR UN FRIÛL DIFERENT: LIS PROPUESTIS
Pubblicato da PD Palazzolo dello Stella a 08:12 Nessun commento:
Etichette: çampe, croattini, elezions, friûl, friûl diferent, incuintri public, lorenzo casadio, muçane, plurilenghisim, politiche, politiche linguistiche, program, regjon, sandri carrozzo, shaurli, tomasin
lunedì 1 aprile 2013
FIESTE DAI 3 DI AVRÎL: LA FIESTE DAL FRIÛL, LA FIESTE DI DUCJ
Tancj auguris a dutis/ducj pe Fieste dal Friûl. Us invidìn a partecipâ aes tantis iniziativis che si davuelzaràn un pôc pardut e, pe ocasion, us invidin a lei un editoriâl une vore biel di Renzo Balzan, publicât intal ultin numar di Ladins dal Friûl. Tes peraulis di Renzo o ricognossin cetantis olmis di che co volaressin fâ sù: Un Friûl diferent.
DAL TIMÂF A LA LIVENCE
3 di Avrîl: la fieste di ducj
Tal inovâl dai 736 agns di fondazion de Patrie dal Friûl 3 di Avrîl 1077 - 3 di Avrîl 2013, za fa 936 agns e nasseve la Patrie dal Friûl. Vadì che “La Fieste dai 3 di Avrîl” al è un fat storic, par vie che l’acjadiment che al è ae sô fonde e je une realtât dal secul XI, cun conseguencis duradis centenârs di agns, che a àn mantignût la lôr vitalitât fint ai nestris dîs. La celebrazion di cheste dade si è trasformade intune cerimonie uficiâl, ae cuâl a partecipin diviersis istituzions, dai Comuns aes trê Provinciis furlanis di Pordenon, Gurize e Udin, une des cuâl e ricuarde il 3 diAvrîl ancje tal propi Statût.
Dut câs cheste fieste no je mai stade uficializade, tal sens che no esistin leçs che a proclamin une “Fieste Nazionâl dal Friûl”. Pensade, inventade e volude di chel predi “rivoluzionari” che al è stât Pre Checo Placerean tal 1977, planc planc e sta invezit cuistant i contignûts di une fieste de int, con moments culturâi e di rievocazion storiche, se no fintremai di fieste popolâr, cence che par altri l’intîr popul furlan indi vegni coinvolt (de Cjargne a Puart, di Pordenon a Gurize, di Udin a Sapade/Plodn). Dispès in cheste ocasion, come in altris darest, al semee che il 3 di Avrîl e sedi une cjosse presint dome tal Friûl centrâl e in Cjargne, o sei dome in chei teritoris dulà che la fevelade furlane e je inmò presint. In ogni câs, no si po dineâ che a diviers livei si vebi almancul une cualchi cussience di ce che al è il 3 di Avrîl. Cuant che Pre Checo, e il grop dai predis di Glesie Furlane che a jerin cun lui, indi àn fevelât pe prime volte, tal 1977, vâl a dî juste a 900 agns dal diplome imperiâl di Indrì IV che al concedeve il Ducât dal Friûl al Patriarcje Sigjeart, si è doprade la espression “fieste”, volint intindi l’inovâl di une memorie di gjonde, di sperance, di spirt di identitât, di voie di rinassince intun avignî in miôr. O jerin, in fats, intai moments intrigôs dal daspò taramot e dai ferments plui vivarôs pe autonomie, la lenghe, il svilup economic e sociâl, la brame di une universitât autonome e dut chest al vignive vivût come une smire insiemit culturâl e politiche par une Friûl aromai madressût, cussient, libar di cjapâ lis decisions plui adatis ae propie indole e vocazion, ben inlidrisât inte sô storie e daviert aes sfidis dal presint.
Dal 1977 a vuê di agns a ’nd è passâts, Pre Checo Placerean, Pre Antoni Beline, Pre Pieri Londar e altris furlaniscj storics no son plui cun nô, magari cussì no, e la lôr mancjance si la sint cetant. Si sint che e mancje la grinte e l’entusiasim di chescj personaçs. Si rindisi cont che la “Cuestion Furlane” e je lade a finîle intune sorte di sgjarpie di dulà che e stente a diliberâsi. Par esempli al è dificil, vuê, distacâ la cuestion de autonomie e de tutele linguistiche dal rest dai problemis che si stan proponint: problemis di ocupazion, soredut di ocupazion dai zovins e des feminis, di imigrazion, di integrazion, di ambient e di paisaç, di viabilitât, di sparagn e di aument dai presits, di scuele, di spazis par fâ culture, di pluralitât e diplurilinguisim.
Ma, soredut, cuale imagjin di popul furlan vino nô vuê e dino a no stes, a cui che al ven a vivi chenti, a cui che nus vualme di fûr regjon? Cui sono dabon i Furlans vuê? Resonant di 3 di Avrîl, al è just che si feveli di lenghe, di culture, di autonomie, ma ancje di societât e di ambient dulà che la lenghe ladine dal Friûl si fevele,dulà che si vîf, dulà che si progjete o ben si paidìs ilfutûr. L’om furlan, la femine furlane, il frut furlan, l’anzian furlan: cemût vivino, cemût pensino, cemût si metino in rapuart cun chei altris? E par chei altris no vin di intindi chei che a loghin al di là des monts, o dal Timau e de Livence, ma chei altris che a stan rivant chenti, chei altris che a son bielzà rivâts chenti di agns in ca. Cetancj di chescj si sintino integrâts e ben acolzûts. Se a son nassûts achì, si sintin fintremai Furlans a ducj i efiets, ancje par vie che a fevelin pulît la nestre lenghe, dispès miôr di tancj dai nestris. Ma scoltant lis esperiencis di feminis e di oms, zirant pai nestris paîs, leint i gjornâi, o sintin inmò storiis di separazion e di esclusion, pal colôr de piel, pe diviersitât de divignince, pe diviersitât di religjon e di lenghe. Chest dal sigûr no nus fâs gran onôr.
In chescj moments cussì dificii, massime par chel che al rivuarde i puescj di lavôr, a son cuestions reâls, che dal sigûr a saran ogjet di dibatit e di discussion, ma che dut câs no puedin jessi assents intune vision globâl e complete dal nestri jessi Furlans vuê. Se fieste e à di jessi, il 3 di Avrîl al à di vierzi lis sôs puartis a dutis lis problematichis esistints, in maniere che lis justis aspirazions ae autonomie, al autoguvier, ae autodeterminazion, ae tutele e ae incressite de nestre lenghe mari, al svilup sostignibil, a cjatin il teren plui adat par cressi e par sperâ che si puedin tradusi in realtât. Une realtât, finalmentri, il plui pussibil condividude, di chei che a fevelin par furlan e par sloven, par todesc e par talian, di cui che al è rivât achì di nô di pôcs o di tancj agns. Il Friûl al è stât di simpri une beorcje di lenghis e di culturis, e dal sigûr lu jere ancje tal 1077 cuant che al è deventât un Stât indipendent che al è durât fint al 1420. Par chest o vin di fâ in mût che la “Fieste dai 3 di Avrîl” e deventi la fieste di ducj. (renzo balzan)
Iscriviti a: Post (Atom)


text:
Ipotesi
Une ipotesi (dal grêc antîc ὑπόϑeσις hypothesis, composte di hypo, "sot" e thesis, "posizion", ven a stâi suposizion) e je la premesse di fonde par un resonament o par une dimostrazion.
Il significât de peraule in prin e jere une idee inteligjente o un metodi matematic bon par semplificâ i calcui, ma che nol jere necessariementri reâl. Cun chest significât il Cardinâl Bellarmine al doprâ la peraule cuant che al visâ Galileo Galilei di no tratâ il moviment de Tiere tant che reâl.
Intal ûs comun, une ipotesi e je une idee provisorie, la sô validitât e sarà di aciertâ. La ipotesi e domande di bande dai ricercjadôrs un sfuarç par confermâle o par confutâle. Intal metodi ipotetic-dedutîf, une ipotesi e varès di jessi falsificabile, ven a stâi e varès di jessi pussibil declarâle false, solitementri cuntune osservazion e conseguente formulazion di une altre ipotesi logjiche.
La peraule ipotesi e je stade in mût no coret doprade pe Ipotesi di Riemann, che e varès di jessi plui propriementri clamade congjeture.
Par esempli, une persone che e rive intun paîs e che e viôt une piore blancje, e podarès formulâ la ipotesi che dutis lis pioris di chel paîs a sedin blancjis.
Cheste e pues jessi considerade une ipotesi parcè che è je falsificabile, ven a stâi che si rive a provâ il contrari: al baste viodi une sole piore di colôr diferent.
Spes lis dimostrazions matematichis a vegnin enunciadis in trê parts: ipotesi, tesi e dimostrazion, dulà che l'enunciât di dimostrâ nol è la ipotesi ma la tesi, lis ipotesis a son invezit lis condizions validis cuant che si lavore e che adun ai assiomis de teorie a vegnin dopradis par gjavâ fûr la dimostrazion, par esempli:
- Ipotesi: che al sedi un triangul retangul
- Tesi: Teoreme di Pitagore
- Dimostrazion: viôt lis diviersis dimostrazions inte vôs Teoreme di Pitagore.
La tesi e je la proposizion che si à voie di aciertâ che sedi vere. Il resonament che si à di fâ par rivâ a chê veretât si clame dimostrazion.
Vôs leadis[cambie | modifiche il codiç]
- Tesi
- Teoreme
- Teorie
- Philosophiae Naturalis Principia Mathematica pe posizion di Isaac Newton su lis ipotesi, "Hypotheses non fingo".


text:
Sît par scrivi di scuele furlane, par publicâ materiâi e vie indenant. Viodarìn ce che al ven fûr lavorant.
venerdì 27 agosto 2010
fisiche par furlan
Facil di capî o parcè che Cecot al è brâf o parcè che la spiegazion e risulte plui facile par furlan. Cussì mi è sameât fin cuant che i argoments no son lâts fûr de mê puartade! E no ai ancjemò capît nuie de teorie de relativitât e de fisiche quantistiche, no parcè che no sedin stadis spiegadis ben, ma parcè che mi volarès cualchi lezionute di plui.
Da rest o vîf ben distès e nossere si stave propite ben sot lis stelis che a stavin ben picjadis ancje se no sai par cuale leç fisiche (forsi chê de ereditarietât cussì che si puès aprosimâ tant che mai che si à simpri resòn... al devi jessi ancje cualchi politic che al dopre cheste proprietât par justificâsi...!).
domenica 22 agosto 2010
çurçuvint
La pôre, la rabie, il dolôr, la delusion, la stupiditât de vuere, il valôr dal om come om di ca e di là dal front a vegnin fûr cun dute la lôr fuarce diventant fisics che si ramenin e si imberdein, che si cirin e si tachin ae vite cun disperazion.
Mi è plasût une vorone.
L'uniche robe che no rivi a gloti e che e je presinte come che no si podès fâ di mancul e je la blesteme. Blesteme in sene. Come disi che e je justificade intal vivi di ogni dì. NO!


text:
giovedì 25 giugno 2009
Calendari da lunis par imbutiglià
Ancje se ormai le chimiche je jentrade in cantine cun prepotence, pensi sedi simpri mior scoltà i boins consei e seguità a doprà lis fasis da lune par lavorà il vin.
Chist calendari mi è stat ufiart durant le visite in ta cantine Pitars dongje a altris consei.. tipo imbutilià cuand che no l'è inulat e cence aiar, e lassà polsà il vin une volte imbutiliat almancul par 30/40 dis!
Lui dal 8 al 21
Avost dal 7 al 19
Setembar dal 5 al 17
Otobre dal 5 al 17
Novembre dal 3 al 15
Dicembre dal 3 al 15
In ros lis setemanis conseadis par imbutilià vins di valor!
Un chel sfrute le lune ancje pal so sit l'è Josko Gravner
Pubblicato da spirt di vin a 10:38
Etichette: conservazion dal vin
Nessun commento:
Iscriviti a: Commenti sul post (Atom)


text:
Metât cartel, vuê, lu à pensât me pari. L'ultin toc jo. Si podeve lâ a cirî un zûc di peraulis con AZ, sedi come alfabêt, sedi come marcje di dentifricio, ma insome... mi pareve scontât, e a la fin dut ce che i covente al Udin, par tentâ l'imprese, a son tre goi.
Goi che in dì di vuê a somein une chimere, jessint che ca nol segne plui nissun. Dopo la partide di domenie, dulà che une cualuncue tierce categorie e podeve fâ la sô porche figure, mi somee di viodi une vore di pocje sperance, e in efiets, o vin pocje robe di meti in campo, usgnot.
Sperin in Pinzi, che al è un che al tire fûr i coions, cuant che al covente, e pecjât par Basta, che ancje chel al cor par trê. Mi vegnin za i pei drets pensant che tocje tigni Ekstrand... sperin ben va, e sperin che int come Fabbrini par une volte e fâsi viodi di non savê dome cori dibant e colâ par tiere... Totò? Ma... al è un pôc ju di cuarde, si viôt.
Armero al somee vê dismenteât ce che al è il zûc dal balon, Benatià al fâs ogni 10 intervens bogns une capele galattiche. Insome... la viôt brute, ma se no i crodin nô, che o sin tifôs, cui ajal di crodi, chei altris?
Fuarce Udinese!
Fur i coions par butâ fûr i olandês!


text:
Cjalait chestis bielis strissis pedonâls, a Lignan.
Ce viodêso? Al mancje alc, vere?
Sì, al mancje che se tu sês in carozele o tu âs il frut piçul tal passegjin, li, al è il marcjepît e par podê straviersâ la strade tu scuegnis lâ plui indenant, e fa il zîr, fûr des strissis, e dopo, se propite tu i tegnis, tornâ parsore. (Di chê altre bande, comunque, al è ancjemò un marcjepît... cun buine pâs des barieris architetonichis).
E pûr Lignan al un Comun turistic, nomo?
Al varès di stâ atent a chestis robis, soredut in chest câs, che al à pene pituradis, lis strissis.
Cun di plui, se no sês convints de scjarse atenzion, di cui che al à decidût di piturâ lis cheste "zebre" cul cjâf di une gjaline, us mostri lis strissis ancje di une altre posizion.
Us al dîs jo. Lis strissis a li àn metudis propit pene daûr di une curve!
Ven a stâi che lu savin, lis machinis a varessin di lâ planc, ma a savin ancje che no je vere. E alore, ogni volte che o viôt cualchidun che al tire une frenade parcè che si cjate un che al stravierse la strade, subit daûr di une curve, a mi domandi: "ma nus cjolino pal cûl?"
Sì, parcè che si come a Lignan o voi di spes, o sai ben cuâl che al è il motîf che al fat piturâ strissis pedonâls a coion vie, e no i vûl une lauree par capîlu. Al Comun di Lignan i dâ une vore di fastidi che la int e parchegji a gratis. Lassin stâ i presits dai parcometros, lassin stâ il fat che a ju tegnin vergnognosamentri vierts fintremai a trê di gnot, lassin stâ la lôr politiche tignî impegnade une vore di int a fâ multis par "divieto di sosta" o ticket scjadûts (e uno vore di mancul, invezit, par viodi chei che a van a robâ in spiaze, o tai apartaments, o ta lis machinis).
Lassìn stâ dut chest.
Provait a viodi, però, cemût che 'nd àn piturât lis strissis dai parchegjos gratis chest Unvier passât.
Anzit, us al fâs viodi jo, cun cheste imagjine chi in bande.
Chest al è il standard di cemût che a àn piturât lis strissis dongje des jentradis. In pratiche, dulà che 'nd jerin 3 puescj a son deventâts 2, dulà che 'nd jere 2 uno sôl e ogni tant, par rivâ a fâ sparî un parchegjo, ce ano pensât? Ma sigûr! Di piturâ strissis pedonâls e se par câs al vanze un metro, che no si sa mai che al parchegji une machine piçule, metin pûr un bidon par lis scovacis in plene curve, cussì che no si sa mai che a tirin sot ancje cualchi disgraciât che al fâs la racuelte diferenziade.
Cemût?
A àn piturât i parchegjos in cheste maniere par no dâ fastidi a chei des cjasis cuant che a vegnin fûr cu la machine? Ah sì? E alore, la mê domande e je: parcé i parchegjos a paiament, chei cu lis strissis celestis, a son tacâts!?
Insome, jo soi un che no si è mai fat fastidis par parchegjâ la machine lontan, e mi plâs cjaminâ. E par me nol è sigûr un probleme. Però mi dâ fastidi jessi cjolt pal cûl, e cussì, ogni volte che o viôt cualchi mari che e riscje di jessi cjapade sot par meti une multe di plui in casse dal Comun, a mi zirin... e cussì us al ài dite ancje a voaltris.
Mandi!


text:
lunedì 16 maggio 2016
Il cartel par Udinese - Carpi
Finalmentri e je finide, cheste stagjon disgraciade e di penâ.
E ti ven di domandâti, une volte in plui dopo vê viodût la partide di îr, e saludâts cun ducj i meretatissims onôrs Totò, Pasquale e Domizzi, ce che al reste e ce che al varès di restâ di cheste scuadre.
Pardabon... un zuiadôr serio e che al lavore simpri, ancje se nol zuie, come Pasquale, lu vino?
Un zuiadôr cence mieçs tecnics ma cun grinte e cativerie e tant voie di muardi come Domizzi lu vino?
Di chest an no salvarès nissun.
Ducj chei che o aiodût in campo îr ju mandarès vie.
Adnan, nol è.
Widmer, une promesse cence continuitât.
Fernandes, tante voie, tant cori, ma dibant.
Danilo, brâf, ma je ore di cambiâ aiar.
Therau, di cjapâ a patàs, ancje se di chest an, al è forsit l'unic insieme a Karnezis di salvâ.
Piris,,, mah?
Badu, tante voie e tancju sbalios.
Zapata, podin vivi cence.
Ducj chei de panchine ti fasin simpri pensâ che ancje un cambio nol cambie nuie par che tant no vin nissun.
Forsit, e al è brut dîlu, ti ven voie di tignî di cont dome Kuz, che no si capìs chel çondar di De Canio ce che lu à tignût in panche par un Lodi che al è dome di saludâ.
Un calvari di anade cence balon, a part dôs partidis, e che al va dit a jerin merit ancje di une zornade stuartissime (dal Napoli) e di ducj chei fuarts in panche (la Fiorentine)
E insome. Spietin l'an gnûf... ma di chescj no mi mancjarà nissun.
Scrit di gelo stellato a lis 07:43 0 salvadis che a vevin alc ce dî Etichetis: cartei da l'Udinese
domenica 1 maggio 2016
Il cartel par Udinese - Torin
La veretât e je che no si è mai viodude une partide cussì brute, chest an. A scomençâ di De Canio, che al à metût in campo une scuadre che chei altris a someavin zuiâ in doi di plui, a ducj i zuiadôrs, che al ven di domandâsi, par chest an che al ven, ce che al è di salvâ e di tignî (che po, Widmer, Armero, Wague no si sa propit parcè che a jerin fûr). Zuiadôrs che in bande di tante voie di fâ (Matos, Adnan) ae fin dai conts a no cumbinin nuie e a somein vê propit dai limits tecnics o tattics no di pôc. Insome… une zornade di avilisi e vonde. E par di plui sfortunade, cun Karnezis che si fâs mâl dopo cinc minûts (ma simpri par falopis de difese nestre) e il gol dal 3 a 1 cjapât propit cuant che magari si podeve voltâ la partide.
Une robe sole di salvâ: il tifo, che dopo vincj minûts de fin de partide a jerin inmò ducj a cjantâ, just par fâi viodi a chei che a jerin sot la doce che cualchidun che al fâs il so lavôr fin insomp al è.
Scrit di gelo stellato a lis 12:41 0 salvadis che a vevin alc ce dî Etichetis: cartei da l'Udinese
Iscriviti a: Post (Atom)


text:
Lu sai, lu sai... nol è cui sa cè, il cartel, ma insome, e je la ultime zornade di campionât e ancje lis ispirazions a son strachis. E i ogni câs o ai evitât ogni riferiment ae champions, chest colp, per che soi abituât a lis ingenuitâts, cul Udin, e mi visi ancjemò chê partide che ducj o savin, dulà che chei dal Barcelone, cul cûr in man, no àn podût fâ di mancul di segnâ.
La Lazio, lu savìn ducj, e vinçarà, par che al è normâl, par une scuadre motivade. Il Milan, se al à voie di fâ afârs cul Udin, un al podarès pensâ, al à di lassâi il pont, ma la realtât e je une altre. Par l'Udine, la Europe, e je une grande robe, ma par i zuiadôrs plui fuarts dal Udin, che a laràn justementri vie a fin dal an, no je cussì.
Se o cjapìn la champions ducj i zuiadôrs a costaràn di plui, parcè che nissun al mole una champions par là intune scuadre blasonade che no le à, si no par bêçs. Ven a stâi che no je dite che il Milan al vedi istruzions di zuiâ cun calme... Ciert, se jo fos un zuiadôr dal Milan, no ven sigûr no a fâmi mâl a Udin par une partide che a no vâl nuie, e il pidut lu tire vie volintîr...
In ogni câs, o varès gust di viodi un 2-2, un gôl di totò, un di sanchez e une doplete di inzaghi... ma fate tal ultim minût eh... :)
A proposit, 'nd è int che a ven da la Argjentine, par viodi l'Udin, e alore, ve chi, doi cartei!


text:
sabato 28 febbraio 2009
lunedì 23 febbraio 2009
VUEITS
E cirì a palpe lis scarpis, poiadis dongje dal jet, e doprant il telefonin e fasè lûs su la vierzidure taronde de jessude. In pîts intal scûr e spietà che l'implant centrâl di ossigjenazion al tacàs a rontâ come che al faseve ogni cuart di ore, e cuant che e sintì il sgrasaiâ dal motôr jemplâ lis orelis ancje je e impiâ l'argagn che al vierzeve la buse par lâ fûr. Sô mari e so pari e jere sigure che no si saressin inacuarts di nuie, ma chê gnot a nol jere il câs di riscjâ.
– Nus spiete sul Puint Grant – i veve rispuindût il frutat, tirant fûr dal gjubot un argagn che al someave un telecomant.
– Ce isal?
– Un passepartout magnetic – i disè riduçant sot dal çuf – A son dôs setemanis che i lavori parsore. Al vierç di dut!
– E il regjistradôr di ricuarts?
– O seis grancj! – e disè Simona, cuntune ridade misturade inte vôs.
Si inviarin viers il Puint, compagnant cuntune man il parepet. I cjavei, blancs come il lat, a sfilavin lis scjalutis che, ogni pôc, a si rimpinavin su intes cjasis. Simona, tirade come une cuarde di violin, a tigneve dûr il flât, pensant che e steve cjaminant sot i siums di dute la sô int, mentri che e durmive intai jets. Lis cjasis, retangui cence barcons grampâts intal sofit de grande grote, a someavin gnotui cui voi sierâts, pront jevâ su e svualâ vie. Cuant che il rontâ artificiâl al tacà, come al solit, je e scaturì, e cirint par nature di tignîsi cun dutis dôs lis mans, e pocà di brut cuintri il parepet, cul telefonin che i sbrissà vie, colant intal vueit.
– Mierde! – e bruntulà a alte vôs.
– Dai, su piçule, nuie di grâf, – la cuietâ Yuri, che al veve viodût dut – tu larâs a cjolilu doman matine inte Rêts di Recupar. Movìnsi pluitost, che il vecjo Livio al è un che al stâ pôc a cambiâ idee.
E jere vere. Chel dopomisdì il nono di Alan, che piês che la vecjaie al veve dome la salût, al veve a la fin dite di sì, e a varessin podût regjistrâ sul ordenadôr lis imagjinis mentâi dai siei ricuarts. Al jere un dai pocjissims vecjos che al veve vivût tal mont di fûr, e Simona, Alan e Yuri, a varessin scuviert a la fin se chest mont antigon al jere verementri esistût o se al jere dome une liende di piturâ tai cjâfs da fruts.
Dopo vê saludât cuntune alçade di mustic Alan, a cjaminarin cence intops viers la cjase di Livio, traviersant il Puint Grant e une vore di altris puiûi, strents e dispès scûr, che a voltavin di ca e di là a ogni pissade di cjan.
A savevin di scugnî sghindâ la polizie, parcè che scjamâ ricuarts di un over-eighty al jere un reât, ancje se aromai nissun al veve un grant interès a fâlu, e ancje lôr a jerin une vore malfidant su chei mitics timps dal passât.
Dome cuant che a voltarin l'ultin cjanton si inacuarzerin da lis lûs celestinis che slusignavin propit li che a vevin di lâ lôr. Alc di lunc, involuçat intun linçûl blanc, al vignive calât de vierzidure, e lôr a capirin subit che la aventure e jere finide ancjemò prin di tacâ.
Alan, che so nono lu veve viodût a pene dôs o trê voltis, al restà impassibil, mentri che Simona, poiant i comedons al parepet, e tacà a vaî, e i lagrimons che a colarin intal vueit a traviersarin ancje lis maiis di fier finissimis des Rêts di Racuelte.
– Coragjo. – i disè Yuri, cjareçantle cui dêt blancjissims – Nol jere ancjemò l'ultin. Tu viodarâs che prin o dopo o discuvierzarin cemût che al jere fat chest famôs soreli.
_________________
Version par talian
martedì 17 febbraio 2009
Un cartel par mandâlu in Polonie
Ve chi.
Zire e volte la vôs si è spandude e cumò mi fasin fâ ancje i cartei su ordinazion :)
(Nicola tu as une bire di paiami). Ven a stâi che us mostri il cartel, un pôc criptic, che doman al cjaparà il viaç pe Polonie e, se du al va ben, al insegnarà un pôc di furlan a chei di Poznan :)
Intant, se propit no us va ben cu la Udinese, podês simpri deventâ tifôs dai amadôrs dal Sclaunic, che par cumò a tegnin il nâs devant di ducj chei altris. :)
domenica 15 febbraio 2009
Pescrûtcrotsfritsûsfraits
Pescrûtcrotsfritsûsfraits.
Al voleve dî, in veretât "Pes crût, Crots frits, ûs fraits" che a jerin dutis robis che a povevin fâ une vore "schifo". Mi è vignude su chest mût di dî, vuê, par la fotografie che a viodês e che no je il risultât di cuissâ cuâl inquinament, ma la fin dal puâr scuâl de ledre di Sclaunic, propit daûr i orts. Cualchidun, ancje se de imagjine no si viôt, al je inmò vîf, ancje se aromai, al varà bielzà tirât i sghirets di cualchi ore.
No je une robe masse biele di viodi, nomo?
Vuê se o vês let i giornâi a vês viodût che chest pes al je mancul piês dai cuintâi di cjar lade di mâl che ân cjatât, ma o volevi dome pandi une riflession ancje su chest, e no dome su la cjar, che chel al je un reât e che si rangjin lis vigjii e carabinîrs a cjata cui che al je stât.
E je usance, di cuant che o jeri frut, che il Consorzi de Ledre-Tiliment al gjavi la aghe inte nestre piçule ledrute (come in tantis altris) cu la motivazion di netâlis des scovacis e de jerbe. Par solit, cuant che sierin la aghe, a passin chei dal ETP (mi pâr) a cjapâ sù il pes che al vanze par molâlu di altris bandis o tignîlu in alevament par semenadis che àn di vignî.
E chest pes? Parcè lu lassino murî cussì?
La rispueste no je tant dificile: chest pes nol je trute.
Lis trutis a àn un valôr economic-alimentâr, evidentementri, e cuant che passin a cjapâ sù il pes, si viôt che a stan ben atents a no che i vegni sù inte vuate il puar scuâl (o gjavedâl, o vanin, come che a lu clame cualchidun).
Se la critiche come animalist no pues fâle, parcè i volarès la insot un tic di plui, a pues di sigûr fa une critiche ambientâl-sanitarie: chescj chilos di pes cumò a laràn di mâl, e lassin sta la puce, che di sigûr a tacarâ a sintîsi pene che al va vie il frêt, ma isal un ben pai bateris e microorganisms che a nassaràn de decomposizion?
Che o sedi colpe dal Consorzi, che o sedi dal ETP, dal Comun o dal Pape, la puce a varàn di nasâle chei di Sclaunic!
E fortune che jo o soi a stâ lontan :)
domenica 8 febbraio 2009
Il cartel par la Udinese cul Bologne
Aromai o stavi par rassegnami a un misar zero a zero
O jeri juste chi sul blog che o metevi adun la imagjine e ve che Sanchez nus à regalât il gôl de vitorie!
Miôr di cussì!
Dai che a si torne a cori...
Il soreli blanc e neri al vignût fûr!


text:
E nuie di fâ... l'Udin al à fat schifo. Al è pôc ce dî. Colantuono, che jo continui a dî che l'an passât al è stât l'unic alenadôr a fâ piês di Strama cence retrocedi, al somee vê un fiuto par falâ i cambios. Sedi a rome, sedi cul empoli, come che al à metût man ae lavagnute dai numars o vin cjapât doi goi... iturra e je vere, al si faseve butâ fûr, ma almancul i muardeve i sghirets colp par colp e no si pues dîsi nuie a nivel di impegn. Fernandes... ma... e konè? coventavial tant a tignîlu in panche dopo che 'nt veve cumbinadis di ancje, la setemane prime... e dai fiducie a chest marquino? che mi someave l'unic, ma propit l'unic che al deve dal tu al balon tai ultins dis minûts. Insome... di vaî. Al pareve di viodi une scuadre di tierce categorie... e cjacari dal Empoli, parcè che l'Udin nancje intal colinâr dai amatôr, in chê maniere, al cumbine di vinci une partide.
Ancje parchè disintsal... chest zapata un moment al par un fenomeno, e un moment daûr al pâr il plui grant sclapeçocs de Cjargne... Pobon, aromai e je lade. Il cartelon al à almancul funzionât, che il prin gol inte Arena Friuli lu vin fat.
Viodarìn usgnot... se rivin a fâ un dispiet al diaul...


text:
domenica 26 ottobre 2008
Il cartel pa l'Udinese cu la Rome
Ve chi
sabato 25 ottobre 2008
OOO (seconde part)
[...]
No. No soi un drogât, no soi un induvin e no soi fûr cu la cassele. Sigûr, a son pussibilitâts che o ai tignût di cont, jo prin di ducj. Ma lis ai za refudadis. Soi un viazant, ve ca ce che a soi! Cheste e je la peraule che miôr mi descrîf.
Ma no steit a crodi che jo intindi dome viaçs fats cul cjâf o di fantasie. Cuant che jo us dîs viaç o intint la peraule tal sô sens plui rût: ven a stâi viazâ come vivi.
Parcè che dut ce che al ven daspò di cualsisei “OOO” jo no dome lu viôt, ma lu vîf.
E je in cheste maniere che a mi soi cjatât a tignî in man il fîl par par pescjâ i gjats grandonons dal Mekong o a respirâ il cjarbon che al bruse a Centralia. O ai tabiât cun çatis di furmie i plets dal parc di Mill End. O ai preât i miei vues inte glesie di Sedlec. O ai cjalât fis la Pistol Star cul voli di Oudane. O ai clamât la me cussience di une cabine cjatade in tal mieç dal Mojave. Mi soi cjatât a jessi un tatzelwurm, une banshee, un sayan, un hsingnu. Soi stât dut e dapardut. E dut e dapardut a pues ancjemò di sigûr sarai. O soi cussì convint di podê dî che se alc, intal mont cognossût, al esist, al è dome cuant che jo, in cualchi maniere, o rivi adore a cjatâlu.
Cun dut chest però, o mi reste instès une crôs. Un carûl che no mi lasse gjoldi a plen di cheste me maniere di viazâ.
O ai la impression di jessi dome un imprest.
O ai la idee di jessi une arme che no fale mai, pluitost che il cjaçadôr che la dopre. Plui a son i viaçs, plui a viôt robis, e plui o ai voie di metilis a sotan e di sielzilis. Un OOO daûr di chel altri, ogni volte che il dêt pontât mi sburte viers une bande di mont che no ai domandât di viodi, e cres la voie di rivoltâmi, di scjampâ vie, di cambiâ. E je une condizion che e je començade cuntun fastidi indefinît, po dopo e si è fate brame e cumò e je dibisugn.
O ai di scugnî sielzi, podê dismenteâmi dai ordins e si chel dêt pontât che a nol è il gno. O ai voie di zigâ OOO savint di jessi jo che lu decît e lu indreci la che vuei.
E volêso savê une robe? Cumò denant a soi rivât adore a fâlu.
No savarès dîus di trop che o stoi provant.
Al è stât un moment, un pensîr nassût par câs. E je stade la scuvierte di un imbroi metût insiemit a la cussience di doprâlu. La man, come simpri, mi steve mostrant un lûc, o une persone… no mi visi ben ce robe. Mi visi dome che o ai decidût di pensâ altri e di sedi rivât. In chel moment particolâr, a dî il vêr, o ai pensât dome une schirie di letaris involuçadis. “Pzpiodfugyajs”, “xzdgbcerhy” o alc di dongje a chest. E come che o ai pensât cussì mi soi cjatât cjase!
Voaltris no podês rindisi cont trop content che o jeri dopo sedi stât bon di sielzi il me viaç. O mi par di sintî za ce che a steis pensant: ma se prin o dopo tu larâs dapardut, ce ti coventie sielzi dulà lâ?
Ma la libertât, us disarai, e je alc di unic. E je il mangjâ che al ven devant di ogni altri. E pôc a mi interesse se a la fin, un moment fa, no ai fat altri che tornâ cjase. Ce che mi interesse al è che o soi stât jo a decidilu! E je stade la prime volte, ma us dîs che, come che al è vêr che mi clami Google, no sarà di sigûr la ultime!
_________________
e chi la seconde part par talian
sabato 18 ottobre 2008
OOO (prime part)
Si che la conte e je un tichinin lunghje la spachi in doi tocs.
E fintremai che un no la lei no mi nici a voltà la seconde part, cu la finâl a sorprese. :)
OOO
Vêso presint il ciulâ di une ongule che a grate sul tapedut li ca si dopre la surîs? Ben po, ven a stâi che al è plui o mancul cussì che jo mi sint cuant che mi svei: cun lis orelis plenis di chest sunôr. Simpri.
Forsit no rivi a spiegâusal ben, parcè che no soi mai stât masse brâf cu lis peraulis, ancje se in fin dai conts a lis dopri ogni moment. Ven a stâi, disìn cussì, che no rivi adore a cjatà alc di miôr che l’idee di sveâsi, par contâus ce che a mi sucêt cuant che jentri intal mont cussient. Prime nol è nuie, ni sium ni siums, daspò a sint un clic, ur russâ, e dopo un momentin di scût, un lizêr gratâ. Chest, intindìnsi, nol cambie mai.
Al è ce che al ven dopo che al cambie ogni volte.
No sai il parcè, no ma lu soi mai domandât, ni ai mai vût timp di fâlu. A sai dome che cuant che a mi svei a soi a cjase me, e dopo a partìs.
Lu sai, che a soi cjase, parcè che a cognòs il barcon dulà che poi il voli, cuntune cjalade scaturide, tant che une ombrene smenteade. Il barcon al è simpri chel: no si scjampe! No che al sedi dome un, cirìn di capîsi, ma chel barcon al è par me une fonde. Un di chei arbui colâts intal flum e incjastrâts tai claps, che ancje la corint plui fuarte è scugne zirâi ator. A son robis che cuietin, a soi sigûr, sie il pes che il pescjadôr. Cjacari dal arbul eh, no dal barcon. Ancjemò plui d’aiût, par dî un altre, a è la sigurece di il prin pît che a si slungje par cjaminà, lu fâs simpri in chel puest che jo clami cjase. O crôt che al sedi cussì par ducj, o almancul mi soi fat cheste idee. E crodîmi; par me, par come che a vîf jo il dopo, al è fondamentâl vê cheste sigurece. Se no al è ce deventâ mats.
Pal rest, no cognòs altri. Come che a mi cjali ator a cjati simpri alc di diferent.
Il cuadri colôr naranç che îr al jere adalt, dongje la puarte, vuê al è vert, e al è picjât denantdaûr, tal cjanton di che altre bande de stanzie. Doman ce vustu savê, al sarà blu e butât sul paviment! Altris cuadris, invezit, a nassin come moscjats sul mûr, fruçons neris che a no si rive adore a dicerni e si fasin vie vie plui grancj, come se a stessin vignint incà.
No fâs in timp a viodiju che a mi son bielzà passâts denant, cualchi volte fûr par fûr, o pûr sfantantsi cuntun plop, nancje che a fossin bufulis di savon. Che a dile dute, chestis puartis e barcons, a son plui presincis di intuî, che puescj par poiâ il voli.
A ogni mût, no cjatâju mai dulà che ju ai lassâts a ti mande fûr di scuare.
Tal imprin a crodevi di jessi jo. Crodevi che al fos in vore un argagn mentâl peât al cori dal timp. Vêso presint cuant che a cerçais la cedrade dopo agns o cuant che a cjalais i cartons animâts di Ciobin, il princip des stelis, o pûr di Bem, chel mostri cun trê dêts? Par tant che volaressis sintî il stes savôr e gjoldi a le stesse maniere, a va a finîle che, plui o mancul cun cussience, a sa ju visavis diferents. Nuie di mâl, intindìnsi. Il timp al è l’ingredient primari di ogni robe, il viaç che ducj fasìn, pôc a pôc.
Il biel al è che jo, chestis impressions a lis provi ogni volte che a mi svei!
Par fâus miôr capî, al è come se cualchidun a us spostàs ogni gnot i soremobii. E no dome chei, ma ancje i mobii, lis puartis e i barcons, cun di plui zontant o gjavant robe a seconde dal so gust.
Sigûr, o disarês voaltris, si usisi a dut. Ma almancul a podês ben imagjinâ cemût che la idee di cjase a sedi pluitost stranie se si vîf in cheste maniere.
Tornant al discors che us stevi fasint, nol è propit dal moment di sveâsi che o vevi voie di fevelâ, si ben di dut ce che al mi sucêt dopo. Parcè che dopo jo… o viazi!
No ‘nd ai altris peraulis par spiegâlu il mê traviersâ il mont, simpri che di mont o stedin cjacarant. O scomenci simpri di un barcon, o di un cuadri. Sul imprin o sint come une vôs, che no je nancje une vôs, ma somee une sburtade, une frece che mi mostre une direzion, e culì, la che prin e jere une parêt, issio saltâ fûr un panorame, une imagjine, une scrite, un ogjet. E cualsisei robe e comparissi, sedi ledrose o stuarte di nancje intindile, ve che o ven supât vie.
Al è come se un dêt mi segnàs une strade e jo no fos bon di disubidî. Jai pensât mil voltis a cemût fâ a crevâ chescj comants, ma no soi mai rivât. Soi bon dome di fâ une robe: di vierzi la bocje intune O che e je insiemit di maravee e curiositât, pôre e traspuart. E chel businâ, che al compagne il mê viaç, al è segn e foneme, un “OOO” slungjât che al travierse timp e spazi.
Jo o viazi doprant chest OOO.
.... .... ..... ......... e larà indenant
e a chi come simpri ancje la version par talian.
mercoledì 15 ottobre 2008
I amadôrs dal Sclaunic
I vûl disniçade ancje cheste gnove categorie dal blog: I amadôrs dal Sclaunic.
O mi riferìs, clarementri, a chei che cun me a passin la domenie matine e cualchi sere da la setemane a cori daûr a un balon come cjastrons.
Par cumò l'an al è començât ben, trê partidis e sîs ponts, ma tant nô a vin un alenadôr che a nus dîs di dut instès, ven a stâi che o vin di movi il cûl ancje domenie che a ven, cuintri il Pucinie.
Ta la foto, in pîts a tacâ di çampe, a podês viodi:
Tavano "iovacje" Valeriano (il president!)
Della Vedova "vita sana" Valentino (l'alenadôr plui salutist dal culinâr)
Tavano Matteo (l'unic libâr cul 58 di scarpe)
Serafini Raffaele (che o sarès jo)
Fabiani Simone (un alenament, za infortunât)
Zaupa Alessio (che al crôt di sedi il portîr)
Tavano "çughi" Fulvio (che al crôt di sedi un centrocampist)
Tavano "gaber" Gabriele (Il fradi di chel che al crôt di sedi un centrocampist)
Zaupa "simpri in feries" Luigi (il fradi di chel che al crôt di sedi un puartîr)
Marcuzzi Nicholas (chel altri che crôt di jessi un puartîr)
Turco "sdroghe" Claudio (par cumò, il goleador da ultins vincj minûts)
Tavano Elvis (eh sì, i tavans a son un pôc di masse)
Cogolâts invezit a podês viodi:
Tavano Moris (e dai cui Tavans)
Urbanetti Matteo (un dai pôcs di Sclaunic che a nol è Tavan)
Dri Mauro (l'uniche ponte che rive a no segnâ par un an)
Marangone Ilario (il stopper che prin di dâ e dopo al cîr di cjapati la bale)
Gruer "rompicoions" Andrea (la ponte plui veloce dal medio Friûl, soredut ancje plui dal balon)
Pighin Lorenzo (un sclaunichês acuisît)
Bauto Carlo (l'element plui gnervôs dal culinâr)
Peirolo Emanuele (in gnûf acuist)
Colavitto "Inler" Denis (il dg)
Chei che a mancjavin parcè che di domenie matine non ducj a la petin a tirâsi fûr dal jet, ju metarìn inta la prossime foto.
Fuarce Sclaunic!
giovedì 9 ottobre 2008
Dizionari di Furlan a gratis, doman a Udin!
Us ziri cheste interessantissime gnove che a po sedi buine par ducj chei che àn plasê di imparâ adore a scrivi par furlan almancul un tic, doprant l'ordenadôr
Us cupii chi sot l'invît
sa podês vignît.
:)
__________________________________
Vinars si presente la gnove version dal GDBTF
Cjaris amiis e cjârs amîs,
un mês indaûr o vevin segnalât sul nestri blog che il Centri Friûl Lenghe 2000 al veve publicât la version inzornade dal Grant Dizionari Bilengâl Talian Furlan, che si pues discjariâ sore nuie dal sît www.cfl2000.net (te version par Windows, Linux e Mac OS X Tiger).
Vinars ai 10 di Otubar, a 5 e mieze sot sere, alì dal auditorium dal gnûf palaç de Regjon a Udin (vie Sabbadini), cheste gnove version su cd dal GDBTF e ven presentade in maniere uficiâl cu la partecipazion dal assessôr regjonâl Molinaro, de retore de Universitât furlane Compagno, dai rapresentants dal CFL 2000 e des diviersis realtâts che indi fasin part.
Tune clime di atac continuatîf cuintri de lenghe furlane e, massime, cuintri di une politiche linguistiche serie pal furlan, ancje apontaments come chescj a son une ocasion impuartante par fâ viodi che lis bataiis pai dirits linguistics no son il mateç di cuatri gjats, ma alc di condividût. Par chest o sperìn te vuestre partecipazion.
Cun di plui, ta chê ocasion, si podarà vê a gratis cheste seconde edizion dal cd che e à dentri uns 40 mil lemis (cun sinonims, fraseologjie, e v.i.) e che e rapresente, duncje, un imprest util par ducj chei che a doprin la lenghe furlane.
Comitât - Odbor -Komitaat -Comitato 482
sît: www.com482.org
blog: com482.blogspot.com
domenica 5 ottobre 2008
Il cartel pa l'Udinese cul Turin
Tant par començâ chel chi parsore, di joibe, che ancje se nus àn fat vignî i sudôrs a bisugne dî che a la fin chêi cjastrons di crucs àn vût ce che si meretavin (cussî imparain a rompi lis devozions tor par Udin). Fûr cu l'ultin rigôr a mi pâr un bon cjastîc.
E par vuè, che se vincin o començaràn subit a montasi il cjâf, ma sperìn che a sede cussì, o vedareis al stadio un biel taur rabiôs, cuntune zebrute (in tichinin ispirade a Madagascar, ma no steit dilu a nissun;) che scjampe!
Mandi e buine domenie!


text:
Il
delegât dal guvier spagnûl inte Comunitât Valenziane, Juan Carlos
Moragues, al à comunicât di vê domandât ae aministrazion comunâl
di València di gjavâ vie la gnove segnaletiche stradâl cu lis
scritis dome par catalan. Pal rapresentant dal guvier centrâl, i
cartei dome par catalan a van cuintri de normative sui traspuarts che
e previôt che lis scritis a sedin o dome par castilian o bilengâls.
Tal câs che il Comun nol proviodi a gjavâ la segnaletiche, Moragues
al à visât che al inviarà un ricors judiziari in maniere che a
sedin i judiçs a decidi.
Font:
VilaWeb,
31/05/16


text:
C
hel barbon al ven cun le cjadree e 'l gjornâl a sentâsi par domandâ la caritât devant dal gno supermarcjât. Lui nol rive mai prime dal diretôr, simpri dopo. Lui nol lavore ne di sabide ne di domenie né cuant ch’al plouf o cuant ch’al nevée e d’estât a no tu lu viôts al va forsit al supermarcjât di Lignan. Lui al podarès judâ le int a cjariâ le machine, a puartâ indûr il cjaruç par guadagnâsi l’euro ch’a ‘n d’é dentri ma nó, nue. Lui al sta là sentât e al spiete. Dai un toc di pan e cjal trai indaûr. Dai lis butilis consegnadis par ch’al si gjoldi alc lant a puartâlis indaûr...
Dome sa son plenis, a lis cjape!
Ah Friûl, Friûl, sa no tu fos cussí o ti cjaparès pal cûl!


text:
Une altre zornade no pal Udin. A Bergamo la scuadre furlane e conferme di no rivâ a vinci fûr di cjase e di vê problemis atletics, tatics e psicologjics. Che e sedi la classiche ande dal imprin dal campionât che dopo al viôt la scuadre cressi, zuiâ ben, fâ ponts e rivâ a lâ in Europe, compagn dal an passât? Sperìn, ma di une formazion che e à tacât la preparazion in Lui par vie dai impegns europeans si si spietisi alc di plui, massime sul plan de tignude fisiche e dal zûc. Cun di fat, ancje in cjase de Atalanta, compagn che a Verone e almancul in part ancje in Friûl cuintri dal Genoa, l’Udin al è flaput, nol à iniziative e al à pardabon pocje grinte, soredut vie pal prin timp, nancje che al ves chê di contentâsi daurman di puartâ a cjase dome un pontut. In confront la Atalanta e somee une siore scuadre.
Dopo di sù par jù vincj minûts dal prin timp plens di erôrs di dutis dôs lis bandis, la Atalanta e cjape in man il comant des operazions: ben cuvierte daûr e organizade miôr de metât dal cjamp indenant. L’Udin al clope in difese, cun Heurtaux e Naldo che a patissin la pression e il dinamisim di Denis, e no si lu viôt in atac, a part un cuintripît di Maicosuel. La Atalanta e sburte e i blancs e neris si sierin. Cussì, a fuarce di dâi, cun Stendardo, Moralez e Denis, prime de polse al rive il gol dai bergamascs: corner e incuarnade dal Tanque. Gol dal ex e un a zero.
Tal secont timp l’Udin al è miôr – o, almancul, mancul piês – che tal prin timp. Par un moment al somee che la ocasion par patâ e rivi su rigôr: e je dome une ilusion, stant che il fal di Stendardo al è ma al è ancje un fûr zûc e pal assistent di Giacomelli, Faverani, cheste e je la robe plui impuartante. Nuie ce fâ.
La scuadre di Guidolin e cres pe intensitât dal so zuiâ ma no pal so zûc, che no si viôt e se si viôt al mostre une muse disordenade in ducj i setôrs. Cun di plui i blancs e neris a pierdin Badu, infortunât, e i aversaris no si scomponin e si mantegnin ordenâts e decîs. E cussì al rive il doi a zero, ancjemò firmât di Denis, che al profite di une durmide di Naldo.
La partide pal Udin si fâs ancjemò plui di rive sù. Al jentre Nico Lopez e al prove a dâ fastidi ae difese aversarie ma nol è masse fortunât, intant che Di Natale no si lu viôt e nancje i ultins tentatîfs a van a segn. E vinç la scuadre miôr, la Atalanta.
L’Udin al à tant lavôr ce fâ par tornâ a plomp. La prossime partide e je chê cul Cagliari.


text:
Il
guvier ongjarês al à publicât un bant par finanziâ une serie di
progjets su la culture rom che a àn une disponibilitât di 160 mil
euros. L’intindiment al è chel di slargjâ framieç dai citadins
une cognossince dai elements culturâi de plui impuartante minorance
etnolinguistiche de Ongjarie. Par fâlu si ponte massime su dôs
liniis di azions, ven a dî poiâ manifestazions specifichis
dedicadis ae culture rom e sburtâ la presince di iniziativis
dedicadis a cheste culture dentri di altris events.
Font:
Politics.hu,
08/04/16


text:
Ducj a àn dirit a vê un insegnament dal e par gaelic di alte cualitât. Al è chest l’assum di fonde che al ven fûr dal ultin rapuart su la educazion in lenghe irlandese dât fûr dal ministeri nordirlandês pe educazion. Ta chestis zornadis il document al è stât ancje al centri di un confront tra insegnants, gjenitôrs e rapresentants dai ents publics interessâts de cuestion. Ta cheste ocasion si à discutût dai modei scolastics miôr par lâ inte direzion mostrade dal rapuart, sei cul sisteme de imersion, sei cun chel des scuelis bilengâls. Un dai problemis frontâts al è ancje chel des risorsis, là che la situazion plui dificile e somee jessi chê des scuelis de infanzie. La educazion par gaelic, dut câs, e ven calcolade tant che un setôr inovatîf e in cressite inte Irlande dal Nord.
Font: Eurolang, 14/01/09


text:
Disinis di miârs di personis – 30 mil pe polizie, 60 mil pai organizadôrs – a àn sfilât ai 21 di Zenâr pes stradis di Sant Jacum di Galizie (Santiago de Compostela) par protestâ cuintri dal decret de Xunta (il guvier galizian) sul ûs des lenghis inte istruzion che, intai fats, al va a limitâ la presince dal galizian inte scuele. La manifestazion e je stade inmaneade dal coordenament Queremos Galego, che al met adun cetantis organizazions e associazions impegnadis inte promozion de lenghe galiziane, e e à viodût la partecipazion ancje di cetancj rapresentants politics di oposizion – sei nazionaliscj, sei socialiscj – e dai sindacâts. Ta chê stesse zornade, cun di fat, si à davuelt ancje un siopar che al à cjapât dentri dutis lis scuelis de Galizie. Pal guvier galizian la adesion dai insegnants e je stade sul 45%, invezit pai sindacâts la partecipazion e je rivade fintremai al 90%. Alte la adesion ancje framieç dai students. I professôrs che a àn aderît ae proteste a àn ancje invidât il guvier a doprâ i bêçs che ur son stâts stratignûts pal siopar a pro dai taramotâts di Haiti. Solidarietât cu la proteste e je rivade ancje dai students e dai lavoradôrs de Universitât di A Coruña.
Font: Vieiros Galiza Hoxe, 21/01/10; La Voz de Galicia, 21/01/10; El País, 21/01/10


text:
Galizie: la Vuardie Civîl in difese dal bilinguisim
La cjolte di posizion cuintri dal ûs de lenghe galiziane di une des organizazions sindacâls dal cuarp des Vuardiis Civîls, la UFGC (Union Federâl des Vuardiis Civîls), e à inviât reazions sei a nivel politic, sei dentri dal stes cuarp di polizie. Cun di fat, une altre organizazion di categorie, la ASIGC (Associazion Indipendente de Vuardie Civîl), e à invidât a no dâi masse pês a di une organizazion che e rapresente pôcs di lôr e e à ricuardât che la plui part des Vuardiis Civîls de Galizie e cognòs e e dopre la lenghe proprie de comunitât. Magari cussì no, soredut par resons anagrafichis, tancj di lôr no son stâts inscuelâts par galizian e, duncje, a àn problemis cuant che si trate di doprâlu in forme scrite. Par chest – e dîs la ASIGC – al covente dâur cors di formazion par galizian. La UGC – Galicia (Union des Vuardiis Civîls de Galizie), la organizazion plui rapresentative de categorie, e je po intervignude cuntun comunicât là che e à difindût a fuart il bilinguisim in vore in Galizie, fevelant dal galizian come lenghe che e unìs e che e à di jessi patrimoni di ducj, e i à fat cuintri in maniere une vore dure a chei che a contestin l’ûs de lenghe proprie de comunitât. Intal test si fevele des declarazions rivadis de UFGC come di “nostalgjie precostituzionâl che no si pues tolerâ” e si ur domande di “bandonâ la lôr agressivitât reazionarie e lis lôr ideis fassistis cuintri dal galizian”, e cun di plui si invidin i responsabii dal cuarp di polizie a cjoli “precauzions par che no jentrin plui personis che no son bogns di vivi in democrazie”.
(Font: Galiza Hoxe, 10-13-14/08/07)


text:
Archive for the ‘La Patrie dal Friul’
DICEMBAR - PRIME PAGJINE. EDITORIÂL - La brute fin de Cjadree Grande / (L)INT FURLANE. Veretât par Giulio e pal nestri popul / Il sorpas de Universitât dal Friûl su Triest / PAGJINE 2 – IPSE DIXIT / La stele alpine dal Friûl nus lasse Renzo Balzan, une vôs identitarie | «Poesiis e liendis» di Renzo [...]
Posted on on Dicembre 16th, 2016 in
2016, Dicembar, La Patrie dal Friul |
No Comments »
NOVEMBAR - PRIME PAGJINE. EDITORIÂL - Lenghe e culture fondis de autonomie: il câs de scuele / (L)INT FURLANE. Un popul dome par sintût a dî / Lis soferencis de Presidente lant viers dal referendum / PAGJINE 2 – IPSE DIXIT / Pre Checo, il gjenuin. La sô vite, un esempli di furlanetât / A Novembar [...]
Posted on on Novembre 15th, 2016 in
2016, La Patrie dal Friul, Novembar |
No Comments »
OTUBAR - PRIME PAGJINE. EDITORIÂL - Di un furlan de Argjentine / (L)INT FURLANE. Si cambin i simbui par platâ la storie / Scuele: l’an al tache çuetant / PAGJINE 2 – IPSE DIXIT / Referendum un NO cuintri de neo centralizazion / 150 agns de annession dal Friûl ae Italie: un procès segnât, fale par [...]
Posted on on Ottobre 15th, 2016 in
2016, La Patrie dal Friul, Otubar |
Comments Off
SETEMBAR - PRIME PAGJINE. EDITORIÂL - No Model Friûl, ma une “buine rabie” / (L)INT FURLANE. Se si studin i Fogolârs / Referendum costituzionâl: lis resons furlanis particolârs pal “no” / PAGJINE 2 – IPSE DIXIT / Taramot dal centri Italie, il Friûl tra i prins | Cemût judâ / Glesie Furlane pal “Ostel Capisterium” di [...]
Posted on on Settembre 16th, 2016 in
2016, La Patrie dal Friul, Setembar |
No Comments »
AVOST - PRIME PAGJINE. EDITORIÂL - Model Friûl e guvier dal teritori / (L)INT FURLANE. Tant che pes inte aghe / 30 agns di grafie uficiâl de lenghe furlane: il percors / PAGJINE 2 – IPSE DIXIT. A à n dit de lenghe furlane / I trê scufiots: NO ai referendum di bande de Regjon / [...]
Posted on on Agosto 15th, 2016 in
2016, Avost, La Patrie dal Friul |
No Comments »
LUI - PRIME PAGJINE. EDITORIÂL - Su la cuarde de imigrazion / (L)INT FURLANE. Il zûc di lodui dal risultât eletorâl / Samba furlan. Cuant che si cognossisi, l’integrazion e ven facile / PAGJINE 2 – IPSE DIXIT. A à n dit de lenghe furlane / Un comitât autonomist pal «No» al referendum su la Costituzion [...]
Posted on on Luglio 14th, 2016 in
La Patrie dal Friul |
No Comments »
JUGN - PRIME PAGJINE. EDITORIÂL - Taramot 40 agns dopo: une ricostruzion “restade li”? / La bataie dai Referendum. Un comitât autonomist pal «no» / L’Arc di Sant Marc / (L)INT FURLANE. Furlans e Stât talian / PAGJINE 2 – IPSE DIXIT. A à n dit de lenghe furlane / Lis celebrazions pal Cuarantesim dal Taramot [...]
Posted on on Giugno 14th, 2016 in
2016, Jugn, La Patrie dal Friul |
No Comments »
MAI - PRIME PAGJINE. EDITORIÂL - 1420-2020: il Friûl al torne al Venit. Vignesie e sta preparant l’aniversari / Aministrativis dai 12 di Jugn: dut un fisc / (L)INT FURLANE. Il gjal al cjante trê voltis / PAGJINE 2 – IPSE DIXIT. A à n dit de lenghe furlane / Pre Bepo Marchet, il cjantôr de [...]
Posted on on Maggio 15th, 2016 in
2016, La Patrie dal Friul, Mai |
No Comments »
AVRÎL - PRIME PAGJINE. EDITORIÂL - Opportune et Importune / (L)INT FURLANE. Sapade tradide dal dopli zûc Pd / Leç pe editorie Une vergogne dute nostrane: rapresentants che nancje a vierzin la bocje / PAGJINE 2 – IPSE DIXIT. A à n dit de lenghe furlane / Tgr F-VJ: il cûr al clope bande Triest La [...]
Posted on on Aprile 15th, 2016 in
2016, Avrîl, La Patrie dal Friul |
No Comments »
MARÇ - PRIME PAGJINE. EDITORIÂL - Ce i covential vuê al Friûl? / (L)INT FURLANE. Une ocasion uniche pes fuarcis autonomistis / Il numar / Segnâi bilengâi: Udin si dismentee masse dispès che e varès di jessi capitâl / PAGJINE 2 – IPSE DIXIT. A à n dit de lenghe furlane / Referendum pe Regjion Friûl-Triest [...]
Posted on on Marzo 15th, 2016 in
2016, La Patrie dal Friul, Març |
No Comments »
ZENÂR-FEVRÂR - PRIME PAGJINE. EDITORIÂL - Mangjait furlan, no stait a mangjâ il Friûl! La resistence alimentâr e prepare il Friûl dai nestris nevôts / (L)INT FURLANE. Fuarcis gnovis par gnovis bataiis / Gnovis pal 2016 / Il 2016 de politiche al sarà un an fondamentâl pe autonomie / PAGJINE 2 – IPSE DIXIT. A à [...]
Posted on on Febbraio 15th, 2016 in
2016, La Patrie dal Friul, Zenâr-Fevrâr |
No Comments »
DICEMBAR - PRIME PAGJINE. EDITORIÂL - Il terorisim nol fermarà la lote par la autonomie / Il Retôr si smentee de cuistion furlane cun le ministre, e sì che al veve dome di fâ il postin… / Pe Patrie 9.000 amîs sul Muselibri / BUINIS FIESTIS / PAGJINE 2 – Bataiis di Cjargne: i comitâts [...]
Posted on on Dicembre 14th, 2015 in
2015, Dicembar, La Patrie dal Friul |
No Comments »


text:
Al è piçul e al à pôre. Dut tun colp…
HUUHUUUHUUU!!!
Ce isal? Pieri si ferme. Al cjate subit un morâl che al à une buse e si plate dentri.
Un… lôf!
Pieri al treme. Il lôf al pie un grant falò. "no ai di movimi" si dîs Pieri.
E dopo. Dut tun colp…
GRRRRRRR!
Il lôf al scaturìs. Pieri si cuvierç i voi.
Cuant che ju torne a vierzi, un tigre e je poiade sul tronc.
Pieri al à i sgrisui."Ce pôre che e fâs cheste tigre!". Ma di bot…
RRRRROOOOOAAAAARRRR!
La tigre e scjampe vie. Une tierce bestie e ven dongje.
Un cocodrîl! A Pieri i tremìn parfin i zenoi. Si met in cugulute dentri dal bûs. Podopo al sint alc daûr la schene. Al cîr a palpe… e je la mantie di una puarte. Pieri la vierç e al jentre.
"Une scjale? Dulà soio capitât?"
La scjale e puarte a une piçule cusine. Pieri si sente e al bêf la cjocolate che e jere za pronte su la taule. E je bunissime. Podopo dut tun colp, si savolte. Di front di lui si vierç une puarte…
«Ciopo, un cuninut!» al dîs Pieri.
«Ciopo, un frut!» al dîs il cunin. «Ce fâstu chi?»
«Eh, tal bosc al è plen di besteatis…» al spieghe Pieri «E cussì mi soi platât e o ai cjatât cjase tô.»
«E cumò ce âstu voie di fâ?»
«E… o varès voie di tornâ a cjase, ma o ai pôre»
«Ti compagni jo!» al dôs il cuninut.
Al met sù une manteline nere, al cjape sù une valîs e al tache a lâ sù pa lis scjalis.Rivât adalt, il cunin al tire fûr de valîs une mascare e s'al à met sù. Dopo al monte su su lis spalis di Pieri. Sot la manteline, Pieri al treme. «Vierç chê puarte, sbasse il cjâf e va fûr» i dîs il cunin.
Pieri al vierç planc planc la mantie.
«Podìn lâ» al cisiche il cuninut «Va simpri dret e rugne come un leon»
GRRRROOOAARRRR!!
«Ve chi che e je cjase mê!» al busine content Pieri, e al scomence a cori e cori e cori al vierç la puerte e la siere subite.
«Finalmentri» al dîs Pieri. «Sans e salfs» al dîs il cunin.
«Ai fan» al dîs Pieri «Ancje jo» al dîs il cunin.
TOC TOC! «Cui è?» al domande Pieri. «Vierzeit, par plasê! Al è un mostro intal bosc!»
«Un moment» al dîs il cunin. E si tornin a meti su la mascare e la manteline. «Bundì!» al dîs Pieri-mostro vierzint la puarte. «Aiuuuut» a businin il lôf, la tigre e il cocodrîl. E vie a scjampin a dute corse.. e a sparissin tal bosc.
«Cumò o ai propite une vore di fan» al dîs Pieri
«Ancje jo» al dîs il cunin.
E il cunin al jemple subit dôs tacis di cjocolate e a bevin ducj i doi… a la salût dal mostro!